Antologi Puisi Citra Yang Tak Padam Jadi Tanda Penghargaan Jasa New Sabah Times

Untuk mendapatkan maklumat terkini, ikuti kami melalui Telegram

Keningau – Buku antologi puisi Citra Yang Tak Padam yang diterbitkan oleh Narangkai Publications ialah penghargaan untuk New Sabah Times (NST). Antologi ini bertujuan untuk menghargai penat lelah dan jerih payah yang terpaksa dilalui oleh satu-satunya akhbar yang ada di Negeri di Bawah Bayu, Sabah, yang terpaksa menutup operasinya pada 31 Disember 2020.

Menurut Mantan Ketua Editor, Bahagian Bahasa Melayu NST, Haji Mohd Amin Haji Muin, sejak 30 Disember 2020, penyelenggara antologi, iaitu Gabriel Kimjuan yang merupakan Aktivis Susastera Muda Zon Wilayah Persekutuan Labuan, berusaha mengumpul beberapa karya hanya untuk dijadikan buku zine melalui kumpulan WhatsApp.

Jelasnya, kerana sambutan di luar jangkaan dan amat menggalakkan daripada para penulis (Malaysia dan Indonesia), maka dapatlah beliau mengumpul lebih 105 penyertaan puisi untuk dimuatkan dalam antologi ini.

Beliau menjelaskan bahawa Gabriel Kimjuan bersama-sama Kolumnis Sastera NST, Yatim Ahmad, turut merakamkan sekalung apresiasi seindah budi kepada Mantan Ketua Editor, Bahagian Bahasa Melayu NST, Haji Mohd Amin Haji Muin atas khidmat bakti beliau yang mengemudi hala tuju NST yang telah melebihi tujuh dekad.

“Selama 20 tahun terakhir NST sejak tahun 1998 hingga 2020 beroperasi daripada rentetan penubuhannya sejak tahun 1949, bidang kesusasteraan menjadi sebahagian ruang yang penting untuk pengkarya seni kreatif menulis dalam akhbar ini,” ujarnya.

Tambahnya, perkara itu turut menyemarakkan kesusasteraan peringkat negeri dan negara. Paling manis, NST turut merancakkan ruang pengkaryaan sastera dengan menganjurkan sayembara NST dengan kerjasama Badan Bahasa dan Sastera Sabah (BAHASA), Universiti Malaysia Sabah (UMS), dan Persatuan Penulis Momogun Malaysia (Momogunsia).

“Lebih membanggakan lagi, terdapat karya sastera yang tersiar dalam NST pernah menang Hadiah Sastera Perdana Malaysia (HSPM), manakala pada peringkat negeri pula menerusi Zalila Isa, iaitu Hadiah Sastera dan Media Negeri Sembilan pada tahun 2017,” katanya..

Beliau memberitahu, gabungan tenaga antara Gabriel Kimjuan dengan Yatim Ahmad banyak memberikan peluang kepada penulis baharu, sama ada penulis Sabah atau dari luar negeri. Hal ini menjadikan proses mematangkan penulis banyak dilahirkan daripada NST, mengikut kaedah dan cara yang ditentukan. Sastera meranumkan perpaduan, maka NST menjadi sebahagian daripada usaha menyatukan kesusasteraan sejagat.

“Sekalipun wadah pengkaryaan di NST sudah berakhir, beliau berharap agar semua penulis terus menggunakan ruang yang ada di agensi persuratkhabaran lain dan berusaha meningkatkan kualiti karya masing-masing,” jelasnya..

Beliau bagi pihak mantan pengurusan NST dan kakitangan editorial bahasa Melayu mengucapkan ribuan terima kasih kepada pelbagai pihak yang menjayakan antologi penghargaan kepada NST, khususnya Saudara Gabriel Kimjuan atas usaha murni ini. Beliau turut mendoakan agar semua penulis terus berusaha meningkatkan kualiti pengkaryaan dan selamat maju jaya.


“Tidak Perlu Titik Dikotomi antara Sastera dengan Sains” – Khairil Idham Ismail

Bangi – “Tidak perlu dijumudkan dikotomi antara bidang sastera dengan sains. Kerana bagi saya, dalam objektif kesusasteraan, hanya ada dua sahaja penilaian umumnya, iaitu apakah takah kualiti dan kesedapan sesebuah karya sastera itu,” tegas Khairil Idham Ismail dalam Bicara Kluster Warisan Melayu: Doktor yang Menulis Cerpen anjuran Bitara Melayu, Universiti Kebangsaan Malaysia pada 5 Januari 2022 (Rabu).

Menurut beliau juga yang merupakan seorang cerpenis dan doktor perubatan, walaupun ada garisan peranan bagi penulis kreatif yang mempunyai bidang kepakaran tersendiri, tidaklah perlu untuk menampilkan titik dikotomi sehingga menyekat keluasan perbincangan.

Pemikiran sastera sememangnya berada dalam jalur bidang ilmu yang pebagai, malah jalur kehidupan yang tidak terbatas perjalanannya. Dalam ekonomi ada sastera, dalam geografi ada sastera, malah dalam bidang kedoktoran juga ada sastera yang mempunyai gagasan bidangnya yang tersendiri.

Menggambarkan diri beliau sebagai seorang awanama (anonymous), beliau merendah diri dan menganggap dirinya hanya sebagai seorang pelajar. Beliau secara hakikinya kini memang sedang menuntut pengajian Doktor Falsafah.

Perjalanan pendidikan beliau bermula rancak sejak pada peringkat awal. Khairil Idham sempat berkongsi pengalaman beliau sebagai pelajar rintis yang dihantar oleh kerajaan Malaysia ke Rusia untuk mengaji bidang kedoktoran.

Di sana juga, beliau mula menemui bibit minat dan masa depan kerjaya sebagai penulis karya kreatif. Di luar negara juga berlakunya pergaulan intelek yang melibatkan penggiat penulis secara antarabangsa. Terdapat pertemuan dan perbincangan mesra antara siswa dan mahasiswa dari Ireland, Perancis dan beberapa negara asing yang memekarkan lagi semangat beliau untuk menulis.

Cerpenis itu juga sempat berkongsi saranan dan kata-kata dorongan buat mereka yang ingin berkarya. Dalam karya kreatif, cerpen khususnya, Khairil Idham menggariskan beberapa panduan dan idea.

“Idea yang tercetus diperoleh daripada pelbagai kaedah. Pertamanya, daripada pembacaan, sama ada pembacaan akademik, bahan bacaan media, bacaan santai, malah pembacaan yang tidak berilmiah juga boleh mencetuskan idea,” ujar Khairil.

Tambahnya, begitu juga pentingnya pengalaman sendiri dan pengalaman orang lain menjadi sumber idea. Kedua-dua elemen ini dapat diintegrasikan melalui satu kaedah penting untuk mencipta gagasan dan idea karya, iaitu pemerhatian.

Rumus beliau, pemerhatian yang telus dan mendalam melalui kata-kata orang, rungutan, kelakuan, dan pergerakan sekeliling jika digabungkan dengan pengalaman sendiri dan pengalaman orang lain, lalu diintegrasikan dengan kegiatan pembacaan yang meluas, akan membantu untuk mencetuskan satu idea bagi penulisan yang kuat.

“Dengan menulis secara kreatif, membantu saya untuk menjadi seorang yang lebih ekspresif dan bebas untuk menjawab persoalan-persoalan yang perlu ditangani dalam kehidupan seharian.”

Khairil Idham mengharapkan penulisannya mampu memberikan impak dan mengesankan pembaca. “Paling tidak, membijakkan pembaca. Selepas mereka membaca karya tulisan saya, diharapkan agar mereka dapat sesuatu yang baharu atau mengesankan,” tambahnya lagi.

Sempat berkongsi lima tahap garapan penulisannya, doktor perubatan itu berkongsi proses pemikiran dan penggarapan idea apabila menulis naratif cerpen. Konstruk unik yang digarapkan oleh beliau dalam bicara ini adalah bagaimana untuk membangunkan sebuah cerpen dengan bermain masa dan jalur ruang.

Memanipulasikan ruang dan masa dalam sebuah cerpen yang masih berpijak pada dunia nyata juga berisiko kerana had fizikal cerpen yang terbatas. Jika tidak digarapkan dengan kukuh dan kuat, akan terpapar gaya yang terlalu mencuba-cuba, meletihkan dan memberikan gambaran buruk buat pembaca.

“Ceritanya akan jadi kucar-kacir dan tidak sedap untuk dibaca,” jelas beliau, ringkas.

Doktor Khairil Idham Ismail menyimpulkan, untuk menjadi penulis, seseorang itu perlu untuk mula dengan apa-apa yang ada dalam diri dan membuat pemerhatian akan siapakah dirinya sendiri, bagaimanakah gerak hatinya, apakah buah fikirannya, gejolak jiwanya, dan perasaannya.

Melalui pemerhatian terhadap pengalaman, pembacaan dan pembelajaran, sebuah idea dan gagasan juga akan dapat dicetuskan. Tambahnya lagi, “Mula dengan matlamat kecil berbanding dengan matlamat besar.”

Jika ditanya bilakah waktu yang sesuai untuk bermula, beliau menjawab, “Semalam, jika bukan sekarang.”


Program Lentera Puisi Nyalakan Silaturahim Tiga Negara Nusantara

Untuk mendapatkan maklumat terkini, ikuti kami melalui Telegram

Singapura – Edisi keenam program Lentera Puisi anjuran Persadaku.Org berjaya mengumpulkan 46 orang pemuisi dari Malaysia, Indonesia dan Singapura dalam misi menobatkan genre puisi ke tahap yang lebih tinggi.

Majlis deklamasi puisi ini merupakan kesinambungan daripada acara yang diadakan sejak tahun 2013 di Singapura. Majlis ini menampilkan para penyair, penyanyi lagu berpuisi dan pemuzik undangan yang terdiri daripada sembilan peserta dari Malaysia, 17 peserta dari Indonesia dan 20 peserta dari Singapura. Acara ini direalisasikan secara santai, mesra dan menghiburkan pada 8 Januari 2022, petang Sabtu lalu selama lebih empat jam menerusi aplikasi Zoom.

Menurut Pengerusi, Jawatankuasa Penyelenggara dan Deklamasi Puisi, Yahya Hamid, Lentera Puisi VI kali ini diselenggarakan oleh Persadaku.Org, iaitu sebuah organisasi yang telah terdaftar dengan ACRA atau Accounting and Corporate Regulatiry Authority, badan berkanun Pemerintah Singapura.

“Acara kali ini bertemakan ‘Nyata di Maya’ yang dipersembahkan melalui rakaman video dan persembahan secara langsung di pelantar Zoom,” kata Yahya.

Ujar Yahya lagi, program itu membuka peluang kepada semua lapisan masyarakat yang menggemari puisi tanpa mengira latar belakang atau pengalaman mereka untuk bersama-sama menyertai acara itu.

Peserta dari Malaysia termasuk Adi Cakrawala, Umar Uzair, Harlym Yeo, Shirley Idris, Wan Eidalafua, Siti Robiah Ismail, Rohaidah Yon, Rosnah Sutaman, dan Dr. Zainatul Shuhaida Abdull Rahman.

Menurut Umar Uzair, sejarah beliau bersama Lentera Puisi bermula sejak siri keempat dan kelima di Singapura dan beliau tidak dapat menolak untuk turut terlibat dalam edisi keenam apabila dijemput lagi kerana ingatan tulus daripada penganjur yang tidak pernah melupakan beliau.

“Selain memberikan penghargaan terhadap persembahan kepuisian, penglibatan dalam acara ini saya sifatkan sebagai satu cara menjambatani hubungan negara Nusantara dan memperkenalkan senimannya dalam sebuah acara kesusasteraan,” katanya, yang berkongsi persembahan lagu dan puisi karya sendiri yang dipetik daripada kumpulan puisi Pesta di Padang Jiwa (ITBM, 2015) berjudul Demi Kesilapan Tenunganku, Maafkanlah, yang dimuatkan dalam album kedua beliau terbitan Meja Poedjangga, Hasrat Sang Enggang (2020).

Harapan beliau agar lebih ramai seniman belia ditampilkan dalam Lentera Puisi. Beliau juga berharap agar acara itu terus dihidupkan supaya penyatuan yang telah ada akan sentiasa menyala.

Terlibat sama dalam persembahan deklamasi puisi ialah Pensyarah Kanan, Fakulti Filem Teater dan Animasi, Universiti Teknologi MARA, dan juga Exco PEMUISI, Dr. Zainatul Shuhaida Abdull Rahman.

“Tujuan saya menyertai program ini adalah untuk mencari kenalan selain membentuk satu jalinan dalam jaringan antarabangsa sesama penyair di Nusantara,” kata Dr. Zainatul yang mendeklamasikan sajaknya berjudul “Bila Ilmu Bersuara”.

Menurut beliau, para pemuisi menonjolkan sensitiviti dan keprihatinan yang mendalam terhadap isu sosiobudaya dan masyarakat yang menuju kepada satu fasa transformatif ideologi dalam penulisan dan pengkaryaan kreatif melalui platform teknologi media.

“Pemerhatian saya tertumpu pada kepelbagaian isu yang diutarakan, gubahan dan karangan puisi moden yang meruntun hati dengan perbahasan-perbahasan yang relevan dengan isu mutakhir. Pengkarya menunjukkan konsistensi dalam amalan penulisan sebagai ‘journalism citizen’ bagi menyemarakkan lagi jalinan hubungan antarabangsa ini,” jelas beliau.

Menurut Rohaidah Yon, seorang guru dari Batu Pahat, tujuan beliau mengambil bahagian dalam program itu adalah untuk sama-sama menzahirkan rasa cinta dan kasih kepada bahasa dan sastera.

“Sebagai negara serumpun, melalui pembacaan puisi ini saya juga dapat mengeratkan silaturahim, di samping mengenali tokoh-tokoh penyair yang hebat dari negara-negara yang mengambil bahagian,” kata beliau yang mendeklamasikan puisi sendiri berjudul “Lokomotif Kehidupan”.

Sementara Indonesia pula diwakili oleh Mosthamir Thalib, Dr Muchid Albintani, Jodhi Yudono, Syarifuddin Arifin Dua, Kazzaini Ks, Dr Aris Ariff Mundayat, Susanty Susan Martha Putri, Lily Siti Multatuliana SutanIskandar, Dr Yuhastina Naina, Dr Irma Rachmawati Maruf, Amarty Azzahra, Ferry Curtis, dan Asrizal Nur.

Asrizal Nur merupakan Pemimpin Perkumpulan Rumah Seni Asnur (PERRUAS) yang turut membaca puisi sendiri berjudul “Taman Teduh Itu Jakarta” pada acara itu. Beliau memuji penganjuran program itu dan menganggapnya sangat baik untuk iklim kesusasteraan memandangkan Indonesia, Singapura dan Malaysia negara serumpun.

“Puisi menjadi sarana pemersatu antarabangsa kerana sebenarnya, sebagai negeri serumpun, umpama air tak putus dicencang,” kata beliau.

Harapan beliau agar acara seperti itu turut membabitkan negara jiran seperti Brunei Darussalam, Thailand dan negara serumpun lainnya.

Antara peserta tetap yang hampir setiap tahun mengambil bahagian dalam acara Lentera Puisi sejak tahun 2013 ialah Lily Siti Multatuliana SutanIskandar. Lily yang berasal dari Bogor, Jawa Barat, Indonesia, mendeklamasikan puisi sendiri berjudul “Kelok Sembilan”.

“Saya berasa senang sekali dapat mengambil bahagian dalam acara ini kerana dapat berjumpa teman-teman yang sudah lama tak ketemu walaupun kali ini cuma melalui alam maya,” kata Lily.

Beliau menjelaskan walaupun pada tahun 2017, beliau sudah menetap di Jakarta tetapi masih datang ke Singapura untuk ikut hadir dalam acara Lentera Puisi ketika itu.

“Selama enam kali diadakan, saya pernah sekali sahaja tidak hadir kerana ada halangan atas urusan keluarga. Jadi, istimewanya kali ini kerana diadakan secara maya. Walau dalam keterbatasan apa pun, kita tetap masih boleh berjumpa dan baca puisi,” ujar beliau yang berharap agar keadaan pandemik ini segera berakhir dan program bersemuka boleh diadakan dengan lebih kerap.

Singapura pula diwakili oleh Suratman Markasan, Maarof Salleh, Eunos Asah, Rohman Munasip, Chairul Fahmy, Abdul Rahim Omar, Khalid Bin Zainul, Samsudin Said, Hamed Ismail, Az Shariff, Mohd Khair Mohd Yasin, Herman Rothman, Cg Karmin, Anie Din, Sam Sumadi dan Ratnasam Sib II, Amnah Majid, Khaziah Bte Yem, Nordita Taib, Faridah Taib, dan Hartinah Ahmad.

Pasangan suami isteri Sam Sumadi dan Ratnasam Sib II yang mendendangkan lagu puisi Larut dan Jiwa karya Ratnasam Sib II telah dua kali berturut-turut mengambil bahagian.

Menurut pengelola yang juga pengacara majlis, Yahya Hamid, semenjak awal lagi beliau ingin menyediakan suatu wadah untuk para pemuisi atau sesiapa yang berminat untuk mendeklamasi puisi.

“Matlamat saya hanyalah memartabatkan bahasa dan sastera Melayu, meskipun saya sendiri bukan pakar dalam bidang tersebut. Ke depannya, saya akan meningkatkan usaha melibatkan lebih ramai anak muda melibatkan diri dalam sastera Melayu umumnya, dan puisi Melayu khususnya. Keunikan puisi Melayu ialah puisinya dapat dideklamasikan dengan penuh jiwa dan penghayatan, tidak seperti halnya dengan puisi bahasa-bahasa lain,” jelas beliau.


Kias dan Ibarat Melahirkan Sastera Melayu yang Kaya, Kreatif dan Imaginatif

Untuk mendapatkan maklumat terkini, ikuti kami melalui Telegram

Kuala Lumpur – Sama ada digunakan sebagai perbandingan, sindiran mahupun pertentangan, kias dan ibarat merupakan ciri utama dalam disiplin ilmu kesusasteraan Melayu. Menurut YBhg. Dr. Hazami bin Jahari, Pengarah Jabatan Dasar dan Penyelidikan, Dewan Bahasa dan Pustaka (DBP), sastera itu sendiri tercipta dengan adanya kiasan dan ibarat.

“Yang menjadikannya ‘sastera’ ialah kiasan-kiasan yang tergarap di dalamnya, sama ada ia diciptakan oleh pemikir-pemikir zaman dahulu, mahupun kiasan yang terbentuk daripada penulis dan pemikir moden.” Kenyataan ini disampaikan oleh beliau melalui Kuliah Penyelidikan Sastera Melayu (KUPAS) pada 12 Januari 2022 (Rabu), yang membicarakan topik “Kias Ibarat dalam Sastera Melayu”.

Ujarnya lagi, asas keindahan dan estetika karya sastera Melayu itu sendiri terletak pada kiasan atau bahasa perlambangannya, yang melibatkan akar budaya yang jauh melangkau generasinya.

Dr. Hazami membicarakan hal kias dan ibarat secara menyeluruh dan merangkup hal-hal utama disiplin ilmu itu, bermula daripada kaedah pemikiran Melayu yang menghasilkan pemikiran kias dan ibarat itu sendiri, sebelum menyentuh konsep umum kias ibarat, mencirikan secara terperinci konsep kias ibarat serta jenis-jenis kias dan ibarat.

Umumnya, estetika sastera Melayu memang dipengaruhi dan dibentuk oleh cara berfikir dan berkomunikasi orang Melayu itu sendiri. Maka, Dr. Hazami berkongsi kepada pendengar dan penonton empat cara pemikiran Melayu, seperti yang dipetik daripada kajian Hassan Ahmad.

“Pemikiran ini harus menjadi faktor budaya masyarakat Melayu yang berkias dan berperlambangan dalam menyampaikan pemikiran,” ujarnya.

Pertamanya, pemikiran teologis-rasional, khususnya untuk menjelaskan perbahasan akidah, iaitu teologi berdasarkan wahyu dan hadis umat Islam dengan menggunakan hujah akal. Manakala pemikiran alegorikal pula adalah untuk menyampaikan sesuatu konsep yang abstrak dan kompleks. Terutamanya dalam hal ontologi dan kewujudan. Hal ini dapat menjelaskan perkara yang abstrak, dan kaedah ini banyak digunakan dalam karya Hamzah Fansuri.

Manakala yang ketiga ialah pemikiran analogis, yang memaparkan keupayaan untuk menggunakan perumpamaan, kiasan, tamsil, ibarat, dan teknik ironi. Hal ini meliputi pantun, peribahasa dan pepatah. “Pemikiran analogis ini yang menjadikan bahasa Melayu sebagai bahasa yang sentiasa produktif, hidup, dinamik, dan bertenaga,” jelas Dr. Hazami.

Keempat, kaedah pemikiran pragmatik pula merupakan suatu usaha orang Melayu untuk mencipta makna melalui lambang atau tanda dalam teks bertulis mahupun komunikasi interaktif. Kaedah ini banyak terdapat dalam perumpamaan dan pepatah. Perumpamaan dan pepatah sering kali tercipta melalui konstruksi sosial yang mengkaji cara manusia mencipta makna berdasarkan konteks.

Menurut Dr. Hazami lagi, penutur bahasa Melayu sering membuat perbandingan dan rujukan pada perkara lain untuk menyatakan dan menjelaskan sesautu keadaan atau perlakuan, agar mudah difahami oleh orang lain dengan lebih jelas.

Manakala dalam struktur budaya penulisan orang Melayu, pemikiran sebegini lebih jelas dan terang penggunaannya. “Sastera Melayu mempamerkan penghasilan dan penggunaan kias dan ibarat yang kaya, kreatif serta imaginatif untuk menyampaikan pemikiran,” terang beliau.

Tegasnya lagi, kias dan ibarat mempunyai satu penekanan khusus, iaitu dalam unsur nilai budi dan pengajaran. “Penciptaan kias ini harus ada unsur pendidikan, teladan dan nasihat, manakala perkataan dan unsur yang kasar serta tidak enak pula wajar dihindari. Inilah perbezaan antara kias ibarat dengan metafora.” Bagi konsep metafora, ia tidak terikat dengan pendidikan, nilai moral mahupun kebudian dan kesantunan bahasa.

Seterusnya, Dr. Hazami membariskan lagi empat ciri utama kias dan ibarat. Satunya, kias ibarat tidak boleh dikandungi perkataan atau unsur yang jijik, kasar dan tidak enak. Pilihan diksinya hendaklah indah dan ada nilai estetika.

Kemudian, penyampaiannya pula hendaklah tepat, bermaksud, dengan pemilihan objek atau imej perkara yang dikiaskan harus tepat dengan maksud yang hendak disampaikan. Begitu juga dengan kehalusan budi yang harus dipaparkan, selaras dengan tujuan kias dan ibarat itu sendiri untuk meningkatkan ketinggian budi penuturnya. Tujuan yang sama itu juga menjadi faktor mengapa harusnya kias dan ibarat mempunyai nilai dan pengajaran.

Salah satu tujuan utama kias dan ibarat adalah untuk menajamkan makna dalam menyampaikan pemikiran. Dr. Hazami sempat memetik kenyataan Za’ba, “ia seolah-olah menambah terang sesuatu maksud. Dengan bandingan itu menjadi seolah-olah lukisan gambar.”

Selain itu, peranan kias dan ibarat adalah untuk mencipta dan membina ungkapan baharu. Dengan penuturan serta penciptaan kias dan ibarat pemikir hari ini, rangkap itu akan dirakamkan dan menjadi sebahagian daripada binaan kosa kata bangsa generasi hadapannya.

Bicara yang diadakan di bawah Kuliah Penyelidikan Sastera, KUPAS, merupakan inisiatif anjuran Bahagian Penyelidikan Sastera di bawah Jabatan Dasar dan Penyelidikan, DBP. Saifullizan Yahaya, Ketua Bahagian Penyelidikan Sastera merangkap pengemudi program KUPAS menyuarakan harapan agar program ini akan dapat membantu khalayak menghayati sastera dengan lebih mudah dan mendalam.

“KUPAS akan membawa para penonton untuk sama-sama melihat hasil kajian sastera tempatan, merangkumi pelbagai genre dan lapisan dalam bidang sastera itu sendiri, malah akan kami bawa juga perihal teori dan kritikan sastera.”

“Diharapkan inisiatif ini akan membantu masyarakat untuk menghayati sastera yang saling selari dengan media baharu,” tambah Saifullizan.


Hadiah Deklamasi Puisi Sedunia Motivational Strips Membina Insan Kreatif Sedari Prasekolah

Untuk mendapatkan maklumat terkini, ikuti kami melalui Telegram

Majlis Pengisytiharan Hadiah Deklamasi Puisi Sedunia anjuran bersama forum gergasi dunia Motivational Strips (MS) dan Soundarya Educational Trust (SET) telah berlangsung secara maya melalui pelantar Google Meet pada 14 Januari 2022, waktu tempatan 7.00 malam. Majlis yang disiarkan secara langsung dari akaun Facebook Institusi Pendidikan Soundarya yang berpengkalan di Bengaluru (Bangalore), India, disaksikan oleh penulis dari 167 negara yang menjadi anggota keluarga Motivational Strips.

Suatu kebanggaan kepada penulis Malaysia apabila YBhg.Prof. Datuk Seri Dr. Awang Sariyan selaku Pengerusi Lembaga Pengelola Dewan Bahasa dan Pustaka mendapat penghormatan untuk menyampaikan ucaptama dan seterusnya mengumumkan nama-nama pemenang bagi kategori antarabangsa bersama-sama penyair Padmaja Iyengar, Presiden Connecting Across Borders (CAB) dan Editor Penasihat untuk Jurnal Penulis Antarabangsa dari Amerika Syarikat, dan Dr.Vishnu Pandya, Pengerusi Gujerat Sahitya Academy.

Majlis Pengisytiharan Hadiah Deklamasi Puisi Sedunia 2022 ini mengumumkan lapan pendeklamasi cilik dan remaja terbaik daripada senarai 25 peserta yang terpilih ke peringkat separuh akhir daripada 100 penyertaan daripada 101 buah sekolah dari serata dunia yang melabuhkan tirai pendaftaran untuk sayembara ini pada 25 November 2021.

Sayembara deklamasi puisi sedunia ini agak berbeza daripada sayembara yang lazim dilaksanakan kerana memberikan keutamaan kepada warga cilik dan remaja yang berusia antara lapan tahun hingga 16 tahun. Tema sayembara “Suburkan Tunas Anda” (“Grow Your Buds”) merupakan yang julung-julung kali dianjurkan pada peringkat global dalam hayat sastera antarabangsa. Inisiatif tersebut dirintis oleh forum gergasi dunia Motivational Strips (MS) dan Soundarya Educational Trust dengan tujuan membina pewaris yang bakal menyuburkan kelangsungan hayat mandala sastera di negara mereka.

Sayembara ini menitikberatkan dua kemahiran seni yang saling melengkapi, yakni seni penciptaan puisi dan penyampaian ciptaan seni dalam bentuk deklamasi dalam penilaian markah. Kedua-dua seni, iaitu ciptaan puisi untuk media cetak atau media elektronik yang lebih dikenali sebagai puisi kertas berbeza daripada puisi yang dideklamasikan di pentas yang sinonim dengan nama puisi pentas. Seni mencipta puisi kertas dan seni mendeklamasikan puisi di pentas merupakan dua kreativiti yang menitikberatkan dua kemahiran seni yang berlainan. Memandangkan kedua-dua seni ini melengkapkan kreativiti seseorang penulis sebagai penyair dan pendeklamator, maka seni mencipta puisi kertas dan mendeklamasikannya di hadapan khalayak sebagai puisi pentas disuburkan dalam kalangan peserta cilik dan remaja dari peringkat muda lagi, bak kata pepatah Melayu “Melentur buluh biarlah dari rebungnya.”

Dalam sayembara ini, semua juri yang dipilih merupakan penyair yang pernah mencipta puisi dan mendeklamasikan puisi mereka di negara masing-masing. Juri dibahagikan kepada dua kategori utama, iaitu Ketua Juri dan Timbalan Juri. Ketua Juri terdiri daripada penyair Mary Lynn Luiz (Amerika Syarikat), penyair Penny Wobbly (England) dan penyair Raja Rajeswari Seetha Raman (Malaysia). Manakala Timbalan Juri diwakili oleh penyair Samuella Conteh (Sierra Leone) dan penyair Nivedita Roy (Bahrain) Kelima-lima juri dipilih dari lima negara berbeza agar penilaian bersifat global dan telus mengikut piawai antarabangsa. Menariknya apabila kelima-lima juri diberikan kelonggaran untuk menilai sayembara deklamasi puisi mengikut syarat dalam penilaian puisi pentas di negara mereka.

Sistem penilaian juga agak berbeza apabila aspek penilaian holistik diutamakan. Dalam konteks ini, Ketua Juri menetapkan 60% markah manakala Timbalan Juri menyumbang markah sebanyak 20%. Baki 20% markah adalah daripada Presiden Motivational Strips, penyair Shiju H. Pallithazheth (Oman) dan Pengarah forum MS, Sabrina Bryant (Amerika Syarikat) sebanyak 10% dan baki 10% lagi adalah daripada penyair Motivational Strips dari 167 negara. Video deklamasi puisi dimuat naik di Facebook forum Motivational Strips dengan tanda pagar (#) Grow Your Buds.

Oleh sebab publisiti untuk sayembara ini mendapat liputan luas dalam media antarabangsa, maka penyertaan daripada peserta antarabangsa agak tinggi. Hal ini menyebabkan pihak penganjur terpaksa mengadakan dua kategori, iaitu kategori antarabangsa dan kategori tempatan. Kategori tempatan khusus untuk negara India kerana Soundarya Educational Trust dari Bengaluru merupakan rakan kolaborasi Motivational Strips dalam penganjuran sayembara peringkat global.

Pendaftaran untuk sayembara ini dibuka pada tahun 2021 selama dua minggu, yakni dari 10 November 2021 hingga 25 November 2021. Seramai 25 peserta daripada lebih 100 penyertaan yang menerima markah tertinggi tersenarai sebagai pemenang pada peringkat separuh akhir dalam dua kategori, yakni kategori antarabangsa dan kategori tempatan (India). Daripada kategori antarabangsa, seramai 14 peserta layak ke peringkat akhir, manakala daripada kategori tempatan seramai 11 peserta terpilih ke peringkat akhir.

Kategori antarabangsa untuk peringkat separuh akhir dimenangi oleh pelajar dari Sekolah Al-Ghubra Oman, Educational School Kuwait dan Ponus Ridge Middle School, Amerika Syarikat. Manakala untuk kategori tempatan, pelajar dari Study Hall School, Soundarya Central School, Air Force School, Senior Secondary School, Mountain Mary School, St.Columbus School, Memorial School, VIBGYOR High School, The Manvendra Global School, dan Montfort School terpilih ke peringkat separuh akhir.

Daripada pemenang peringkat separuh akhir yang terdiri daripada 25 orang, seramai lapan peserta terpilih sebagai juara sayembara daripada kedua-dua kategori, yakni kategori antarabangsa dan kategori tempatan. Juara sayembara deklamasi puisi peringkat antarabangsa 2022 diungguli oleh dua peserta, iaitu Ananya MadhuBhashini (lapan tahun) dari Study Hall School India dan Sita Lakshmi Kishore dari Sekolah Al Gubra Oman dengan jumlah markah tertinggi sebanyak 98.5%. Manakala peserta lain yang turut tersenarai sebagai pemenang bagi kategori akhir terdiri daripada Sannidhi Kulkarni dari Soundarya Central School, India, Fida Ancy dari Indian Education School, Kuwait, Gouri Reghu dari Indian School Oman, Anika Govil dari Sekolah Al-Ghubra Oman, Arjunveer Singh dari Air Force School, India, dan Ryan John Samuel dari India Education School, Kuwait.

Markah peringkat separuh akhir diumumkan pada 4 Januari 2022 melalui akaun Facebook Motivational Strips, dan pada 14 Januari 2022 markah peringkat akhir diumumkan secara maya melalui pelantar Google Meet yang disaksikan secara langsung melalui akaun Facebook Soundarya Educational Trust dan Motivational Strips yang memiliki pengunjung lebih daripada 10 ribu orang.

Juara sayembara deklamasi puisi sedunia yang dimenangi oleh dua peserta akan berkongsi wang tunai sebanyak USD400, yang disumbangkan secara ikhlas oleh Pengasas dan Presiden forum Motivational Strips sendiri, En. Shiju H. Pallithazheth daripada royalti buku paling laris beliau, Katashi Tales. Semua peserta lain akan menerima senaskhah buku Katashi Tales, piala dan sijil.

Iktibar yang boleh diambil daripada penganjuran ini menampilkan, sastera wajib dimulakan pada peringkat prasekolah atau sekolah rendah dan seni deklamasi puisi wajib diajarkan pada peringkat sekolah rendah kerana hal ini mampu mempengaruhi perkembangan kognitif, perkembangan bahasa dan emosi kanak-kanak bagi menjadikan mereka kreatif, inovatif dan produktif. Hal ini terbukti daripada pengakuan ibu bapa para pemenang bahawa anak-anak mereka telah memiliki koleksi puisi persendirian sejak berusia lapan tahun. Justeru, minat yang disuburkan pada usia mentah akan merimbun makmur sepanjang hayat.

Tuntasnya, Majlis Pengisytiharan Deklamasi Puisi Sedunia telah menyingkap tirai 2022 dengan mesej yang bermakna bahawa negara dunia telah lama mengutamakan seni sastera dalam sistem pendidikan mereka pada peringkat prasekolah lagi kerana kreativiti yang dihidupkan dalam sanubari insani bukan sahaja dapat melahirkan insan yang holistik, kreatif, inovatif, dan produktif, malah dapat menyeimbangkan emosi dan rohani mereka secara efektif.


Anak Muda Perlu Peka akan Kesantunan Berbahasa

Nilai –Penggunaan bahasa pada masa ini terutamanya penggunaan bahasa slanga dalam kalangan anak muda semakin menjadi-jadi. Bahasa slanga anak muda kini sudah mula bersalut dengan noda-noda pencemaran bahasa. Demikianlah antara kegusaran yang diluahkan oleh Encik Ahmad Fedtri Yahya, yang merupakan seorang daripada panel yang diundang dalam Rancangan Lidah Rakyat, iaitu Forum yang Indah Itu Bahasa, anjuran Perpustakaan Universiti Sains Islam Malaysia dengan kerjasama Dewan Bahasa dan Pustaka.

Menurut beliau, penggunaan kesantunan berbahasa perlu dipupuk dalam lingkungan masyarakat hari ini, terutama kepada generasi muda. Bagi beliau, dalam kesantunan ada keindahan yang terkandung di dalamnya. Berdasarkan pemerhatiannya, beliau bimbang dengan situasi yang melanda anak-anak muda yang semakin mengabaikan aspek kesantunan berbahasa.

Jika kita lihat pada hari ini, budak-budak atau yang berumur muda jika bersembang dengan kawan-kawannya, dalam sebaris ayat itu penuh dengan nama-nama haiwan.

Beliau berpandangan bahawa jurang perbezaan antara generasi turut menyebabkan berlakunya kekurangan generasi pelapis yang tekun mempraktikkan keindahan berbahasa. Oleh itu, beliau berharap agar generasi muda pada hari ini perlu tekun membaca dan mendalami perihal kesantunan berbahasa.

Amalan mempraktikkan kesantunan berbahasa ini adalah satu perjuangan dan pencinta bahasa perlu bersedia menghadapi pelbagai rintangan dan dugaan seperti tegas beliau,  “Jika mahu berjuang, perlu bersedia juga menghadapi penentang”.

Sesi forum pada kali ini dikendalikan sepenuhnya oleh Encik Mohd Zaini Othman, selaku moderator yang turut menampilkan Puan Fyn Jamal, iaitu seorang penceramah motivasi dan juga cukup terkenal terutamanya dalam kalangan anak muda.

Menurut Puan Fyn Jamal, bahasa tidak akan mempunyai nilai jika tidak diberikan makna. Beliau juga berkongsi kegusaran yang sama berkaitan dengan kedudukan semasa penggunaan kesantunan berbahasa dalam kalangan masyarakat.

Tambah beliau, ketakutan yang mengundang tekanan daripada masyarakat sekeliling yang menyebabkan sebilangan masyarakat pada hari ini menjadi takut untuk mempraktikkan kesantunan berbahasa dan menggunakan bahasa baku sehingga ada dalam kalangan mereka yang terpaksa mengambil kebiasaan dengan mempraktikkan pengunaan bahasa pada masa ini untuk menghidupkan suasana semasa berkomunikasi, yang jelas mengandungi elemen pencemaran bahasa.

Penggunaan bahasa itu melibatkan pemilihan kata, asalkan tidak kasar dan memberikan makna kefasikan. Selain itu, mungkin juga orang tak nampak relevannya bahasa dengan sastera tetapi tanpa tukang cerita yang baik, tanpa penceritaan yang bagus, tiada sesiapa yang akan ingat akan sejarah yang terjadi pada hari ini.


Penyair Bangkit dengan Sajak Bantahan di Timbunan Balak Kepala Air

Untuk mendapatkan maklumat terkini, ikuti kami melalui Telegram

Bentong – Seniman Paksi Rakyat (Paksi) sentiasa cakna dengan bukan sahaja isu sastera budaya, tetapi juga sosial, ekonomi dan politik tanah air, lalu menzahirkan pendiriannya dengan cara berseni.

Kira-kira sebulan selepas tragedi banjir besar yang melanda banyak negeri di Semenanjung Malaysia, terutamanya Selangor dan Pahang, Paksi menunjukkan keprihatinannya dengan menganjurkan Baca Sajak Banjir Balak Kepala Air di Kampung Baru Sungai Perdak, Karak pada 16 Januari 2022 yang lalu.

Dengan kolaborasi Sherie Aljufri sebagai Penerbit Pelaksana, Jerry Tam Chin Pung (Penerbit Lokasi) dan bantuan Ahmad Nizam Hamid, kenalan Paksi dari Temerloh, acara berkenaan dijayakan bukan sahaja oleh penulis dan penyair terkenal, malah beberapa penggiat masyarakat, agensi kerajaan negeri, badan bukan kerajaan, dan orang perseorangan.

Ahli Parlimen Bentong, Wong Tack; Ahli Dewan Negeri (ADN) Ketari, Young Syefura [email protected] dan ADN Pandamaran merangkap Ahli Jawatankuasa Tetap Kerajaan Tempatan, Kajian dan Penyelidikan Negeri Selangor, Ronnie Liu Tian Khiew, tidak dapat hadir. Walau bagaimanapun, penganjur, peserta dan hadirin tetap bersemangat meneruskan acara.

Berlatarkan alam sekitar merangkumi Sungai Perdak, rumah dan sisa kayu balak yang hanyut terdampar di tebing sungai tersebut, acara berjalan lancar tanpa gangguan besar. Difahamkan, longgokan kayu balak yang ada di situ sudah berkurangan berbanding dengan semasa tragedi. Begitu pun, suasananya tetap mengharukan.

Menurut Presiden Paksi, Datuk Dinsman, pada mulanya penganjur mahu menempatkan pemuzik latar, iaitu kumpulan Kreatif Akustika bersama-sama para deklamator beraksi di atas timbunan kayu balak yang dijadikan pentas tanpa pembesar suara.

Namun begitu, masalah teknikal membantutkan hasrat awal. Akhirnya, hanya para deklamator sahaja, kecuali sutradara veteran Yassin Salleh, tampil beraksi di atas kayu balak tersebut. Kreatif Akustika sekadar beraksi di anjung sebuah rumah yang menjadi mangsa banjir kepala air tersebut, mendendangkan lagu seperti Apokalips, Mentera Semerah Padi dan Berita Buat Kawan.

Dinsman sendiri sebelum hari acara bermula telah melaungkan berkali-kali di media sosial bahawa 16 Januari itu ialah hari kebangkitan bukan sahaja bagi para penyair Malaysia tetapi dunia yang menentang kemusnahan alam sekitar yang telah mengakibatkan pelbagai bencana buruk, khususnya tragedi banjir kepala air.

Rata-rata deklamator yang tampil menyatakan kemarahan mereka menerusi sajak terhadap pihak yang tidak bertanggungjawab, dan hanya mementingkan keuntungan besar dengan kegiatan pembalakan sewenang-wenangnya.

Selain menyampaikan ucapan alu-aluannya, Dinsman turut mendeklamasikan sebuah sajak karya sutradara veteran Yassin Salleh yang berjudul “Sementara Sang Jutawan Balak Terbang Bulan Madu ke Las Vegas. Sang Kuasawan Tolong Bawakan Beg Kondom dan Viagra Mereka. Sang Pedagang Fatwa dan Mantera Syurga Mengaminkan Doa Khalifahnya”.

Pendeklamasian acara berkenaan dimulakan oleh Timbalan Presiden Paksi yang kini menetap di Kelantan, Kassim Muhamad dengan sajaknya “Dengan Puisi Aku Bersegala”.

Yassin yang berhalangan mendeklamasikan sajak “Maka dalam Kemarhaenan Sekaliannya Rakyat Elok-eloklah Menabur Benih Huma di Kebun Kalian. Selepas Banjir Ini Kering Jalanlah Elok-elok ke Ladang PRU15” di hadapan timbunan kayu balak, ditemani oleh anak perempuannya Yasleh Rita Ayu, yang turut mendendangkan sebuah lagu puisi, Rindunya My Love.

Sherie atau nama sebenarnya Shariffah Khadijah yang juga bertindak sebagai pengacara majlis tidak ketinggalan mendeklamasikan sajaknya, “Mana Pohon Gadong?”

Zukri Aksah dari Kuantan mendeklamasikan sajaknya “Tuhan Mula Marah”. Anbakri Haron yang juga ahli Paksi sanggup datang dari Kota Bharu untuk mendeklamasikan sajak beliau, “Puisiku Kukibar dalam Hujan”.

Tidak sahaja deklamator dewasa, dua orang kanak-kanak turut bersemangat untuk beraksi. Selain Haziq Fikri dari Kampung Chemomoi yang berhampiran, turut tampil ialah Putera, cucu Dinsman sendiri.

Acara berkenaan yang juga tiada gangguan cuaca, dilengkapkan dengan kehadiran mantan wartawan TV3 dan penggiat masyarakat, Khaidir Ahmad. Khaidir yang kini dikenali sebagai Wartawan Tua ialah anak saudara Ishak Haji Muhammad atau Pak Sako. Beliau yang melihat sendiri kejadian tragedi bah tahun 2021 di Pahang, turut mendeklamasikan sajaknya, “Puing-puing Air Mata Marhaen”.


P. Ramlee dan Integrasi Nasional dalam Ah Fook

Untuk mendapatkan maklumat terkini, ikuti kami melalui Telegram

Sasterawan Negara Datuk Dr. Zurinah Hassan menyelidik kekuatan karya seni Allahyarham Tan Sri P. Ramlee menjalinkan integrasi nasional dalam sebuah novel pemenang tentang saga sebuah keluarga Cina di Sarawak, Ah Fook.

Novel Ah Fook (ITBM, 2015) karya Jong Chian Lai merupakan kisah kehidupan seorang lelaki China bernama Yong Ah Fook. Novel dimulakan dengan gambaran keperitan hidup Ah Fook dan leluhurnya sejak tiga generasi di Tanah Besar China, menyebabkan Ah Fook mengharungi lautan untuk mencari kehidupan yang lebih baik. Ah Fook sampai di Kepulauan Borneo, bekerja sebagai kuli di sebuah rumah agam dan berkahwin dengan seorang wanita berketurunan Cina-Melanau. Dia meneruskan kehidupan dan mempunyai 12 orang anak. Setelah bertahun-tahun bekerja keras, Ah Fook tidak berjaya melepaskan diri daripada kemiskinan.

Novel ini menggambarkan watak Ah Fook yang sangat bangga dengan kedudukannya sebagai seorang Cina dan berusaha sedaya upaya untuk mengekalkan identiti kecinaan pada dirinya dan keluarganya. Dia melarang mereka bergaul dengan orang-orang di sekeliling, apatah lagi terpengaruh dengan budaya tempatan. Ah Fook berkata kepada keluarganya bahawa bangsa itu sangat penting, malah lebih penting daripada agama, “Kamu lahir kerana bangsa ….. kemudian baru agamanya,” (2015:503).

Namun begitu, Ah Fook dapat merasakan bahawa sikap dan pilihannya ini akan membuatnya kecewa. Novel ini seterusnya mengisahkan integrasi yang berlaku antara anak-anak Ah Fook dengan jiran-jiran dan masyarakat tempatan.

Pada pandangan Ah Fook, ada beberapa faktor yang menggalakkan integrasi dan mengecewakan hasratnya untuk mengekalkan semangat kecinaan pada diri anak-anaknya. Empat perkara yang digeruni oleh Ah Fook ialah (2015:542):

Antara keempat-empat faktor di atas, pengarang novel ini, Jong Chian Lai, hanya memberikan tumpuan kepada faktor ketiga, iaitu pengaruh P. Ramlee. Pengarang menceritakan situasi pada tahun-tahun 1950-an dan awal 1960-an semasa anak-anak Ah Fook sedang membesar. Ketika itu, ada kereta masuk ke kampung untuk menghebahkan sesuatu pertunjukan yang dibawa masuk ke tempat itu, biasanya fun fair atau bangsawan yang akan berlangsung untuk beberapa hari. Kedatangan kereta-kereta hebahan ini membawa kemeriahan dan menggembirakan anak-anak kampung. Anak-anak akan berlari-lari keluar dengan gembiranya dari rumah masing-masing ke tepi jalan besar. Kereta yang masuk itu akan memainkan lagu P. Ramlee kerana lagu-lagunya menjadi daya penarik untuk memanggil lebih ramai penduduk, khasnya kanak-kanak untuk datang ke jalan raya serta meramaikan penonton di sesuatu pertunjukan fun fair dan bangsawan.

Juruhebah mengumumkan “Fun fair main dari malam ini sampai malam minggu. Bayar masuk dua ringgit. Lekas lekas, banyak permainan, banyak persembahan. Ada nyanyian ada persembahan pentas, lakonan babak P. Ramlee.” (2015:479).

Anak-anak Ah Fook, iaitu Ah Chang, Ah Cheng, Ah Fa, Ah Gui, Ah Fang, Ah Yi, Ah Jia, Ah Wei, Ah Xiang, Ah Rong, Ah Niu, dan Ah Liu, tidak terkecuali daripada pengaruh ini, walaupun cuba dihalang oleh bapa mereka.

Seterusnya, pengarang juga mengisahkan bagaimana filem-filem P. Ramlee mula menular ke dalam kehidupan Ah Fook dan keluarganya. Anaknya Ah Cheng membeli sebuah televisyen kecil yang memakai kuasa bateri (2015:535). Sejak ada televisyen, Ah Fook cuba pulang lebih awal untuk menonton siaran Berita Bahasa Mandarin. Kemudian, peti televisyen itu ditutup agar dapat menjimatkan tenaga bateri yang bila kehabisan, perlu dibawa ke kedai untuk dicas semula.

Pengarang menceritakan bagaimana isteri Ah Fook hanya boleh menonton seminggu sekali dan mereka memilih untuk menonton pada hari Jumaat kerana pada hari Jumaat, ada tayangan filem Melayu, khasnya filem P. Ramlee. Isteri dan anak-anak Ah Fook menunggu di depan televisyen untuk menonton filem-filem P. Ramlee. Mereka bersembang di hadapan televisyen kecil itu sambil ketawa tanpa mempedulikan jelingan tajam Ah Fook.

Pengarang novel ini menceritakan bibit-bibit awal minat anak-anak Ah Fook terhadap P. Ramlee. Jong Chian Lai menunjukkan anak-anak Ah Fook turut berlari-lari bersama anak-anak jiran, mengikuti kereta hebahan yang memainkan lagu P. Ramlee (2015:539). Digambarkan juga bagaimana anak-anak Ah Fook berebut-rebut menolak basikal apabila bapa mereka balik dari kedai, mengharapkan ada gula-gula. Bila gembira, mereka menyanyikan lagu P. Ramlee. Sebuah lagu yang disebut oleh pengarang ialah Bunga Melur.

Kedudukan dan peranan P. Ramlee dalam kehidupan masyarakat, khasnya keluarga Ah Fook diperihalkan dengan lebih terperinci dalam Bab 38. Bab ini ditumpukan kepada Ah Yi, anak ketujuh Ah Fook yang berbakat dan gemar menyanyi lagu-lagu P. Ramlee. Bab ini menggambarkan proses sosialisasi dan hubungan rasa antara para remaja di kampung itu. Ah Yi berkawan dengan jiran-jiran termasuk masyarakat Jawa, Melayu, Iban, dan anak Cina. Mereka sering memekak di tepi jalan menyanyikan lagu P. Ramlee dan Saloma (2015:594).

Hal ini memperlihatkan lagu-lagu P. Ramlee menjadi media sosialisasi antara anak-anak remaja kampung tersebut. Lebih daripada itu, lagu-lagu ini menjadi pengikat rasa antara Ah Yi dengan anak Pak Saat yang berketurunan Jawa. Ah Yi menggunakan lagu P. Ramlee dan Saloma untuk meluahkan perasaan terhadap gadis pujaannya. Pengarang menggambarkan Ah Yi sering menyanyikan lagu Kalau Jodoh Tak Ke Mana dengan suaranya yang merdu sambil memetik gitar murah yang dibeli dengan gaji pertamanya sebagai buruh (2015:594). Kemerduan suara Ah Yi menyebabkan adik-adiknya semakin meminati lagu-lagu P. Ramlee dan turut menghafal seni katanya.

Suara Ah Yi berkumandang di kebun getah, lalu “menyusup ke rumah Pak Saat dan meresap dalam sanubari kekasihnya yang terbaring sambil membayangkan wajah Ah Yi. Semuanya sepi seolah-olah mendengar alunan kemerduan suara itu” (2015:595).

Minat Ah Yi terus diceritakan: “tengah malam nanti barulah Ah Yi pulang selepas pertemuan dengan pacarnya. Siulan lagu P. Ramlee tidak lekang dari mulut itu sekalipun sudah merebahkan tubuhnya.” (2015:655).

Pada tahap ini, ada perkembangan yang menarik pada diri Ah Fook. Beliau yang selama ini melarang keras anak-anaknya menyukai lagu-lagu Melayu diperlihatkan mula memberikan perhatian kepada nyanyian Ah Yi. Ah Fook tidak dapat menafikan kemerduan suara anaknya itu, walaupun beliau sesekali bersungut “Itu cara orang Melayu memikat perempuan. Cara P. Ramlee. kalau nyanyi sahaja, mesti ada perempuan terpikat.” (2015:96).

Lagu-lagu P. Ramlee menjalinkan hubungan cinta antara Ah Yi dengan anak Pak Saat sehingga Ah Yi menjadi anak Ah Fook yang pertama memeluk agama Islam dan berkahwin dengan gadis berketurunan Melayu-Jawa itu.

Perkembangan ini tidak dapat dibendung oleh Ah Fook dan dia berkata, “Aku tak mampu halang mereka, terpulanglah pada anak-anak mencorakkan kehidupan masing-masing. Mereka dah besar tidak perlukan seorang bapa lagi.” (2015:655). Pengarang menulis, “Kali ini, Ah Fook seperti tidak dapat mempertahankan kelangsungan anaknya untuk membawa lagu P. Ramlee dalam kehidupannya.” (ibid.:601). Seperti itulah juga Ah Fook tidak dapat membendung proses integrasi nasional yang sedang berlaku.

Ah Fook ialah pemenang tempat pertama Sayembara Penulisan II ITBM-PENA-BH (2014) kategori novel. Novel ini boleh dibeli di sini.

Sasterawan Negara Datuk Dr. Zurinah Hassan dilahirkan di Bakar Bata, Alor Setar, Kedah pada 13 Jun 1949. Beliau telah menghasilkan banyak kumpulan puisi perseorangan, termasuk Sesayup Jalan (Penerbit USM, 1974), Di Sini Tiada Perhentian (Pewarna, 1977), Keberangkatan (DBP, 1985), Kuala Lumpur and Other Places (Al-Huda, 1988), Pujangga Tidak Bernama (DBP, 1994), Pesanan dari Gunung Ledang/A Message from Mount Ledang (DBP, 2004), Salasilah (DBP, 2005), Menghadap ke Pelabuhan/Facing the Harbour (ITBM, 2010), Cerita dalam Cerita (ITBM, 2014), dan Menunggu Pesawat (DBP, 2021). Zurinah Hassan turut melahirkan beberapa cerpen yang sudah dibukukan dalam kumpulan cerpen Meneruskan Perjalanan (DBP, 1987) dan Menjelang Pemilihan (DBP, 2004). Di samping itu, beliau telah menghasilkan sebuah novel remaja, Hatimu Aisyah (DBP, 1991) dan beberapa buku kajian sastera. Selain menerima Anugerah Sastera Negara pada tahun 2015, Zurinah telah menerima Anugerah Penulis Asia Tenggara (SEA Write Award) di Thailand pada tahun 2004 dan penyair Malaysia yang pertama menerima Anugerah Sunthorn Phu pada tahun 2013 sebagai pengiktirafan penyair cemerlang ASEAN.


Kebangkitan Angkatan 45 dalam Kesusasteraan Indonesia Moden

Untuk mendapatkan maklumat terkini, ikuti kami melalui Telegram

Khairol Anuar melihat kembali kebangkitan karyawan dan sasterawan Angkatan 45 di Indonesia dan mengapa kemunculan mereka ketika di ambang kemerdekaan amat penting dalam sejarah kesusasteraan Indonesia dan negara jirannya.

Era Angkatan 45 memiliki gagasan dan estetika yang tersendiri dalam menyemarakkan perkembangan kesusasteraan Indonesia moden, malah impaknya masih juga terasa, walaupun di Malaysia, Singapura dan Brunei Darussalam. Kemunculannya telah menempuh beberapa revolusi politik, ekonomi dan sosial yang sekali gus meninggalkan kesan terhadap perkembangan kesusasteraan Indonesia moden. Cetusannya bermula sewaktu bangsa Indonesia sedang berjuang pada era kemuncak memerdekakan negaranya, khususnya ketika Proklamasi Kemerdekaan pada 17 Ogos 1945. Penubuhannya sendiri merupakan suatu reaksi penolakan terhadap penubuhan angkatan-angkatan kesusasteraan Indonesia pada tahun-tahun sebelumnya.

Era Revolusi 45 menyaksikan generasi sasterawan Indonesia yang terlibat dalam gerakan kemerdekaan di Indonesia meneruskan pembangunan bahasa, kesusasteraan dan kebudayaan Indonesia. Secara khusus, arus perubahan politik yang mendadak berlaku sewaktu zaman pendudukan Jepun, ketika Perang Dunia Kedua di Indonesia yang bermula dari tahun 1942 hingga 1945. Detik inilah yang merupakan latar belakang awal kelahiran karya sastera Angkatan 45.

Pada tahun 1943, tentera Jepun telah mendirikan sebuah pusat kebudayaan yang dinamakan sebagai Keimin Bunka Shidoso. Secara umumnya, Pusat Kebudayaan Keimin Bunka Shidoso merupakan sebuah lembaga dan organisasi pembentukan pemerintahan Jepun di Indonesia. Selain itu, penubuhan pusat kebudayaan ini bertujuan untuk memartabatkan pelbagai nilai seni dan kebudayaan Jepun di Indonesia, dengan berlandaskan rancangan “Lingkungan Kemakmuran Besar Asia Timur” dan “Perang Asia Timur Raya” yang dilaungkan oleh pihak Jepun untuk memerdekakan negara yang dijajah (Abdullah Zakaria Ghazali, et. al, 2000:395). Malah, penubuhan Pejabat Pusat Kebudayaan Keimin Bunka Shidoso telah menghimpunkan sejumlah seniman yang menghasilkan penulisan lirik lagu, sajak, lukisan, slogan, pementasan sandiwara, dan lakonan dalam filem yang membakar semangat perjuangan demi kepentingan imperialis Jepun yang menjanjikan masa hadapan gemilang bagi bangsa Indonesia. Jelaslah bahawa dasar propaganda imperialis Jepun di Indonesia dilaungkan dalam pelbagai tindakan drastik, seperti penghapusan sistem penjajahan Belanda dan penghapusan bahasa Belanda yang digantikan oleh bahasa Jepun (ibid.:404). Hal inilah yang memulakan bibit-bibit cetusan semangat para penulis Indonesia untuk memahami kekuatan bahasa, budaya dan sastera mereka sendiri yang baharu, dan menolak bahasa dan budaya penjajah yang sedia ada.

Sememangnya, Pejabat Pusat Kebudayaan Keimin Bunka Shidoso yang berdiri di Jakarta ketika zaman pendudukan Jepun itu merupakan tempat pertemuan para sasterawan, dramawan, budayawan, dan para pelukis untuk berkarya, bertukar-tukar fikiran, selain melalui sesi pembelajaran yang menyemarakkan perkembangan kesusasteraan dan kebudayaan Indonesia. Terdapat pelbagai bahagian ditubuhkan dalam Pertubuhan Keimin Bunka Shidoso, seperti Bahagian Kesusasteraan, Bahagian Seni Suara, Bahagian Seni Sandiwara dan Bahagian Seni Rupa. Penubuhan Bahagian Kesusasteraan pada awal tahun 1943 telah dipimpin oleh Armijn Pane bersama Sakai, iaitu penasihat dan pegawai Jepun yang digelar sebagai “Sidookan Jepang”.

Bahagian Kesusasteraan pada masa itu ditugaskan untuk menilai hasil Sayembara Mengarang Cerpen anjuran Majalah Jawa Baru. Detik inilah yang memperkenalkan Rosihan Anwar, antara tokoh penting dalam Angkatan 45. Pada masa itu, Rosihan Anwar melibatkan diri dalam Sayembara Mengarang Cerpen tersebut kerana beliau ingin mempelajari dan menguasai keterampilan berbahasa Indonesia memandangkan beliau belajar di sekolah Belanda dan amat fasih berbahasa Belanda. Hasilnya, Rosihan berjaya memenangi tempat ketiga dalam sayembara tersebut. Lebih membanggakan, cerpennya yang bertajuk “Radio Masyarakat” telah diterbitkan oleh H.B Jassin dalam sebuah antologi cerpen dan puisi, Gema Tanah Air(1959). Kehebatan cerpen “Radio Masyarakat” telah diterjemahkan ke dalam bahasa Inggeris oleh John M. Echols dari Universiti Cornell sebagai penyusun Antologi Kesusasteraan Indonesia Moden.

Sepanjang tahun 1943 hingga 1945 inilah, para sasterawan Indonesia bekerja keras mencipta sajak dan cerpen yang memaparkan pelbagai mesej melalui saluran media perhubungan tentera Jepun dalam kalangan para sasterawan Indonesia dengan rakyat jelata di Indonesia. Jelaslah, Gagasan Kesemakmuran Bersama Jepun, seperti “Asia untuk Orang Asia”, “Jepun Cahaya Asia”, “Jepun Pelindung Asia”, dan “Jepun Pembebas Asia” terus dilaungkan ketika zaman pendudukan Jepun di Indonesia (Ruslan Zainuddin, 2004:227). Bagi Armijn Pane, Rosihan Anwar dan Nur Sutan Iskandar, Gagasan Kesemakmuran Bersama Jepun yang dilaungkan ketika zaman pendudukan Jepun di Indonesia merupakan satu helah penipuan penjajah Jepun semata-mata.

Penganjuran Malam Deklamasi Sajak dan Diskusi Kesusasteraan Indonesia Moden di Pejabat Pusat Kebudayaan Keimin Bunka Shidoso menampilkan sesi deklamasi puisi oleh Rosihan Anwar yang telah mendeklamasikan sebuah puisi penyair Poedjangga Baroe terkenal, iaitu Amir Hamzah bertajuk “Astana Rela”. Namun begitu, kemunculan seorang pemuda berbaju lusuh dan rambut yang tidak disikat dengan rapi, iaitu penyair Chairil Anwar ketika Rosihan Anwar mendeklamasikan puisi “Astana Rela” dengan lantang mengatakan sajak Amir Hamzah itu sudah ketinggalan zaman. Malam itu juga, Chairil Anwar telah mendeklamasikan puisi popularnya, “Aku”. Kemunculan Chairil dan “Aku” melambangkan kekuatan karya dan imej yang mengandungi vitalitas, iaitu daya hidup dan tenaga hidup. Seni Chairil Anwar merupakan sebuah simbol kehidupan yang bebas. Bermulalah suatu suara segar dalam puisi Indonesia moden.

Pelibatan Rosihan Anwar ketika memberikan nama komersial untuk angkatan sastera yang diasaskan oleh Chairil Anwar dengan sebutan “Angkatan 45” telah diceritakan dalam majalah Siasat terbitan 22 Oktober 1950. Sejarah nama Angkatan 45 yang diperkenalkan buat julung-julung kalinya oleh Rosihan Anwar menerusi Ruangan Kebudayaan dalam majalah Gelanggang telah diterima dengan kata sepakat sebagai nama rasmi angkatan sastera era tahun 1929 hingga 1940-an.

Sejarah kemunculan Angkatan 45 dalam sejarah kesusasteraan Indonesia moden lahir daripada pergolakan. Selain itu, karya-karya sastera Angkatan 45 menampilkan hasil karya yang melahirkan identiti baharu dunia kesusasteraan Indonesia yang penuh kontroversi. Secara keseluruhannya, kehadiran Angkatan 45 menurut Wahyudi Aldiano dalam “Latar Belakang Lahirnya Sastera Angkatan 45” (2020) telah mengubah nilai dalam aliran sastera Indonesia yang terdahulu.

Kemunculan para sasterawan Angkatan 45 telah merancakkan perkembangan dunia kesusasteraan Indonesia, selain memberikan perhatian besar terhadap kemajuan karya sastera Indonesia. Kemunculan mereka sesungguhnya bertujuan untuk memelihara mutu karya sastera dan bahasa Indonesia daripada pengaruh asing dan penjajahan.

Pencapaian Angkatan 45 dalam perkembangan dunia kesusasteraan Indonesia moden telah berjaya mencipta saluran rasmi menerusi penerbitan majalah kebudayaan bertajuk Gema Suasana pada bulan Januari 1948. Pada asasnya, penerbitan majalah Gema Suasana telah diterajui oleh sidang redaksi yang terdiri daripada Asrul Sani, Chairil Anwar, Mochtar Apin, Rivai Apin, dan Baharuddin MS. Majalah ini dicetak dan diterbitkan oleh syarikat penerbitan Belanda di Indonesia yang dikenali sebagai Opbouw (dalam bahasa Indonesia bermaksud “Pembangun”. Namun demikian, penerbitan majalah Gema Suasana telah dibubarkan dan ditukarkan kepada nama baharu menerusi majalah Gelanggang. Penerbitan majalah Gelanggang buat pertama kali pada bulan Februari 1948 merupakan majalah kebudayaan yang dikategorikan sebagai jurnal mingguan di Indonesia. Secara keseluruhannya, penerbitan majalah Gelanggang telah diterajui oleh Chairil Anwar dan Ida Nasution sebagai sidang redaksi. Merekalah yang memperkenalkan gagasan Angkatan 45, yang dikenali dengan nama komersialnya, “Surat Kepercayaan Gelanggang”.

Dari titik inilah, pengkaryaan kalangan Angkatan 45 mekar berbunga. Suara humanisme universal, individualisme, segar, selain padat, jelas dan jernih ekspresi bahasanya merupakan tandatangan Angkatan 45 yang masih berbekas dan berpengaruh, walaupun pada hari ini. Selain nama-nama yang sudah disebutkan, muncullah pengarang-pengarang besar era ini, yang terus memajukan pengkaryaan dan nilai mutu sastera Indonesia moden, seperti Asrul Sani (yang juga merupakan seorang pengarang lakon layar dan pengarah filem yang terkenal dan pengasas bersama Sinematek Indonesia), Rivai Apin, Idrus, Achadiat K. Mihardja, Pramoedya Ananta Toer, Mochtar Lubis, Utuy Tatang Sontani, Sitor Situmorang, Aoh K. Hadimadja, Trisno Sumardjo, M. Balfas, Suwarsih Djojopuspito, dan St. Nuraini. Tapak sejarah yang ditempanya dalam kesusasteraan Indonesia moden masih berbekas dan diteruskan oleh generasi sekarang.

Khairol Anuar Harith Fadzilah merupakan seorang guru di MRSM Merbok, Bedong Kedah. Beliau mengajar mata pelajaran Sejarah, Bahasa Melayu dan Kesusasteraan Melayu.


Pengarang Selatan Thailand Terpilih sebagai Pemenang SEA Write Award 2021 (Thailand)

Untuk mendapatkan maklumat terkini, ikuti kami melalui Telegram

Bangkok – Novel De Fun oleh pengarang dari wilayah selatan Thailand, Siriworn Kaewkarn telah diumumkan sebagai pemenang Anugerah Penulis Asia Tenggara atau SEA Write Award bagi Thailand. Pengumuman itu dibuat pada 10 Januari 2022, jam 3.00 petang (waktu Malaysia) oleh panel juri bagi Negara Thai.

SEA Write Awards yang disertai oleh 10 buah negara Asia Tenggara mula diperkenalkan pada tahun 1979 dengan cetusan idea daripada pihak pentadbiran Hotel Oriental Bangkok. Selepas SEA Write diperkenalkan, banyak organisasi lain turut terlibat memberikan sumbangan serta kerjasama, seperti Bangkok Bank Limited, Thai Airways dan kumpulan ETan Thai. Anugerah berprestij ini diadakan untuk memberikan sokongan, mempromosikan dan meletakkan martabat para penulis ASEAN pada tempat yang sepatutnya. Pada mulanya, hanya lima buah negara yang menyertai, iaitu Indonesia, Malaysia, Filipina, Singapura, dan Thailand.

Dua puluh tahun kemudian, anugerah serantau ini telah lengkap diberikan kepada penulis di semua ahli negara ASEAN dengan penyertaan Brunei Darussalam, Laos, Myanmar, Vietnam, dan Kemboja. Anugerah SEA Write terbahagi kepada tiga genre penulisan kreatif, iaitu puisi, cerpen dan novel (buat beberapa negara, termasuk drama dan esei). Pemenang akan dipilih oleh panel juri yang dilantik pada setiap tahun. Satu tahun satu kategori akan dipilih dan akan bergilir-gilir mengikut pusingan. Di Thailand, pemilihan adalah berdasarkan karya yang diterbitkan pada tahun tersebut, tanpa melihat giliran genre. Semua kumpulan puisi, kumpulan cerpen dan novel layak dipilih, asalkan karya itu tulen dan diterbitkan pada tahun tersebut.

Siriworn Kaewkarn merupakan seorang penulis yang cukup prolifik di Thailand. Beliau dilahirkan pada tahun 1968 di Nakhon Si Thammarat, selatan Thailand. Siriworn terlibat secara aktif dalam semua genre sastera tetapi lebih dikenali sebagai seorang penyair. Sehingga kini, beliau telah menghasilkan lebih 11 buah kumpulan puisi, tiga buah kumpulan cerpen, lima buah novel, dan empat buah dokumentari. Sebelum dinobatkan sebagai pemenang SEA Write 2021, Siriworn telah beberapa kali memenangi hadiah sastera peringkat kebangsaan Negara Thai. Beberapa buah buku hasil karyanya juga telah diterjemahkan ke dalam bahasa Inggeris. Pada peringkat SEA Write sahaja, kumpulan puisi, kumpulan cerpen dan novel Siriworn sudah sembilan kali masuk ke pemilihan peringkat akhir anugerah.

Laporan pihak panel juri merumuskan bahawa De Fun ialah sebuah novel yang cukup menarik dari segi teknik, gaya bahasa, latar masa, latar tempat, dan plot, dengan menggunakan nama watak utama “De Fun” sebagai judulnya. De Fun juga ialah novel yang sarat dengan rentetan dan penyelidikan sejarah yang panjang, menjadikannya sebuah novel berbentuk saga penghijrahan yang tersulam kompleks dan dibarisi sekumpulan watak yang besar. Kisah diangkat daripada perjalanan sekumpulan masyarakat Siam dari negeri Kedah pada era mula-mula Inggeris bertapak di Tanah Melayu. Ada sekumpulan masyarakat pada dasarnya tidak begitu suka tinggal di bawah pemerintahan Inggeris lalu mereka cuba berhijrah ke utara untuk mencari sebuah penempatan baharu. Kebanyakan latar tempatnya berlaku di kawasan semenanjung, iaitu negeri seperti Kedah, Perlis, Perak, dan Kelantan. Sementara di Thailand, dimuatkan latar tempat di beberapa wilayah selatan, seperti Satun, Songkhla, Phatthalung, dan Nakhorn Si Thammarat. Satu kitaran sejarah perjalanan dan perhubungan manusia di antara negeri di Semenanjung Tanah Melayu dan wilayah di Thailand cuba dijelmakan kembali ke hadapan pembaca.

Dalam novel ini, De Fun ialah generasi ketiga dan datuk De Fun merupakan ketua kumpulan penghijrah pada masa itu. Datuk De Fun seorang gembala harimau dan harimau itulah yang menjadi penunjuk jalan ketika meredah hutan, paya dan sungai untuk mencari destinasi penempatan baharu. Penghijrahan mereka bukan sahaja melibatkan sekumpulan orang, tetapi termasuk segala ternakan yang dibawa bersama seperti, lembu, kerbau, ayam, dan itik. Perjalanan mereka ditempuhi dengan pelbagai kesukaran dan konflik, hanya untuk mengecap nafas kebebasan. Demi kelangsungan hidup, rintangan perlu dihadapi oleh anak cucu generasi yang terkemudian sedangkan sang perintis yang mula mengasaskan penghijrahan telah lama meninggal pergi.

Khalayak peminat sastera Thailand mengharungi detik penuh debaran menanti keputusan Anugerah SEA Write kali ini, bermula sejak panel juri mengumumkan pusingan akhir dengan 10 buah novel terbaik telah dipilih pada 20 November 2021 yang lalu.


Tujuh Pemuisi Wakil Malaysia di Festival Sastera Antarabangsa Panorama 2022

Tujuh orang pemuisi tempatan terpilih untuk mewakili negara dalam Festival Sastera Antarabangsa Panorama 2022 atau Panorama International Literature Festival (PILF) 2022 yang berlangsung selama sebulan dari 1 hingga 30 Januari. Festival yang merupakan salah satu program utama Writers Capital International Foundation (WCIF) atau Yayasan Penulis Antarabangsa dari India, dianjurkan untuk menyebarkan nilai kemanusiaan melalui medium seni dan sastera.

Preeth Nambiar, penulis dan penyair yang beribu pejabat di Mysuru, India, yang juga Pengerusi PILF berkata, dengan tema “Shoonya, Celestial Void” (“Kebahagiaan Jiwa”), festival ini dianjurkan untuk menghidupkan semula bidang kesusasteraan metafizik yang telah dilupakan pada zaman moden.

“Metafizik ialah konsep falsafah yang digunakan dalam kesusasteraan untuk menggambarkan perkara di luar gambaran kewujudan fizikal. Gagasannya telah menarik perhatian pembaca sejak dahulu lagi.

“PILF 2022 akan sekali lagi memperkenalkan cabang sastera yang berbobot ini untuk para penulis generasi sekarang,” ujar Preeth.

Menurut Prof. Irene Doura-Kavadia, penulis, penyair, pendidik, pengurus, dan aktivis budaya dari Greece yang juga merupakan Setiausaha Agung WCIF, dalam tempoh sebulan acara festival ini diadakan, programnya telah menampilkan ratusan penulis dari 54 buah negara yang telah mendaftarkan nama mereka untuk membentangkan karya mereka, sekali gus mencatat rekod dunia sebagai festival sastera antarabangsa dalam talian terpanjang oleh Assist World Records Research Foundation.

“Karya-karya peserta akan dipaparkan di pelbagai platform media sosial dan laman sesawang di seluruh dunia. Di samping itu, akan ada simposium, syarahan pakar, pertukaran budaya, termasuk program deklamasi puisi, yang secara kolektif akan menjadikan PILF sebagai festival global yang hebat untuk para penulis dan peminat sastera,” jelasnya.

Penyelaras dan kurator program yang bertanggungjawab mengumpul para peserta Malaysia, Dr. Zainatul Shuhaida Abdull Rahman yang juga merupakan Pensyarah Fakulti Filem Teater dan Animasi, Universiti Teknologi Mara berpendapat, program itu mempunyai potensi untuk memperkenalkan bahasa, seni dan budaya tanah air pada peringkat dunia. Beliau turut mendeklamasikan puisi karya sendiri berjudul “Senyum Itu Bahagia”.

Peguam Mahkamah Tinggi Malaysia, Dato’ Dr. Radzuan Ibrahim, namun lebih dikenali dengan nama pena Wanrazuhar yang juga Presiden Persatuan Pemuisi Nasional Malaysia (PEMUISI), juga turut serta dalam festival ini. Radzuan mempersembahkan puisi sendiri, “Insan Berjiwa Besar”.

Beliau berkata, menyertai festival antarabangsa itu merupakan pengalaman yang sangat bermakna kerana memberi peluang kepada pemuisi tanah air meluahkan suara kemanusiaan sejagat, yang selaras dengan misi persatuan yang dipimpinnya.

Salah seorang lagi yang turut terpilih ialah Harlym Yeo. Beliau merupakan penggiat puisi yang sinonim dengan program penghayatan puisi yang diadakan setiap bulan secara dalam talian. Harlym juga dilantik sebagai moderator dan pengacara majlis festival itu, selain berpeluang membuat persembahan deklamasi sajak.

Dengan penuh dramatik dan emosional, beliau memperdengarkan khalayak dengan karya nukilannya yang berjudul “Warisan Merdeka”. Beliau meluahkan kegembiraannya kerana kesempatan itu dianggap sebagai salah satu kaedah mengantarabangsakan puisi Melayu ke persada global, di samping dapat memperkukuhkan hubungan strategik dengan rakan peminat sastera sedunia.

Selain itu, pemuisi tempatan lain yang ikut serta termasuk Zalina Ahmad atau Zaleena E-naa yang mempersembahkan puisi ciptaan sendiri, “Pada Tanah Waadat Ini”, Marzelan Md. Jusoh atau Perindu Seni mendeklamasikan sajak sendiri berjudul “Benih Warisan”, Mohd. Shareezad Abdul Satad atau Ezad SS, membaca puisi karya Mohilis bertajuk “Hidup Itu Suatu Pilihan”, dan Mohamad Zaki Abdul Halim mempersembahkan sajak Sasterawan Neaga Usman Awang berjudul “Balada Terbunuhnya Beringin Tua di Pinggir Sebuah Bandaraya” dan sajak nukilan sendiri, “Yang Permai Itu Sebuah Saloma”.

Ketujuh-tujuh peserta Malaysia berasa sangat bertuah dan teruja kerana terpilih sebagai wakil pemuisi Malaysia. Mereka berharap agar usaha murni memartabatkan bahasa dan budaya Malaysia ke peringkat antarabangsa dapat diteruskan lagi dari semasa ke semasa.

Festival yang julung-julung kalinya membabitkan penyertaan Malaysia itu disiarkan kepada khalayak dunia pada 19 Januari lalu, jam 9.00 malam menerusi YouTube Writers Capital Foundation.


Politik dan Sastera: Siapakah yang Mahu Dibohongi?

Untuk mendapatkan maklumat terkini, ikuti kami melalui Telegram

Mohd Shoffi Sukamin melihat titik pertemuan dan pertentangan antara sastera dengan politik dan bagaimana simbiosisnya memerlukan pendirian nilai yang jelas dan tegas.

Arena sastera dunia sudah semestinya tidak mampu lari daripada permainan politik, sama ada politik dalaman mahupun luaran. Politik dalaman biasanya berkaitan dengan pergeseran dalam organisasi sahaja, tetapi politik luaran pergeserannya melibatkan kelompok yang lebih besar, apatah lagi jika orang politik daripada parti kanan/kiri yang “membeli” orang sastera dengan manifesto atau dana untuk organisasi yang sedang digerakkan.

Politik dan sastera seperti adik-beradik yang berjalan seiringan, namun di tengah-tengah antara kedua-dua entiti ini, pendirian harus berdiri dengan tegas. Sebagai contoh, gerakan Keranda 512 yang diketuai oleh Almarhum Sasterawan Negara (SN) Usman Awang, dengan jelas kita melihat cara beliau sebagai orang sastera yang dalam masa sama bukanlah menjadi penentang (menurut haluan kiri/kanan) kerajaan pada ketika itu, tetapi berpendirian yang ditampilkannya jelas. Perjuangan dan pendirian itu terus diwarisi oleh para sasterawan sesudah beliau, seperti SN Baha Zain, yang terus lantang menentang PPSMI. Orang-orang sastera begini amat jelas dengan pendirian dan harga diri.

Sastera tidak seharusnya dibudakkan oleh politik, sebagai contoh jika berlaku pergeseran dalaman pada sesuatu organisasi sastera, pendirian harus berdiri di tengah. Tidak kiralah dalam perebutan kerusi presiden atau kerusi AJK sekalipun, pendirian yang dipegang oleh SN Usman Awang dan Baha Zain harus terus dipegang dengan erat. Tidak seharusnya pergeseran yang berlaku itu bertujuan untuk melemahkan fungsi organisasi, sehingga sanggup menggadaikan pendirian atas sebab “orang politik telah menyalurkan wang” untuk menutup mulut apabila dasar-dasar yang melemahkan bahasa dan sastera dijalankan oleh mereka. Bukankah hal itu bertentangan dengan roh sastera itu sendiri?

Siapa yang kita mahu bohongi? Menyokong blok politik kiri/kanan bukanlah perkara yang salah, tetapi pendirian dan harga diri sebagai orang sastera harus dihidupkan dengan integriti dan moral kompas yang jelas. Saban tahun, kita melolong soal “survival” sastera negara dalam kemajuan teknologi dan kepantasan maklumat, kita jalankan seminar itu dan ini, diskusi itu dan ini. Malah, sastera siber turut diperbahas bagi mencari solusi terbaik untuk memastikan sastera terus hidup sehari lagi. Namun begitu, dalam masa yang sama, diam-diam maruah dan harga diri kita “dilacurkan” untuk wang dan sanggup mengorbankan pendirian yang telah ditunjukkan oleh tokoh-tokoh sastera terdahulu, baik sayap kiri mahupun kanan, semata-mata untuk kepentingan peribadi. Jijik!

Tulisan ini sebenarnya tidak merujuk mana-mana individu atau mana-mana organisasi. Gambaran yang diberi hanyalah contoh sahaja. Hal yang penulis cuba sampaikan ialah kita semua harus jujur dengan diri sendiri dan bergerak dalam nafas dan tujuan yang sama. Perbezaan ideologi, agama dan bangsa tidak sepatutnya dibayar dengan pendirian dan nilai sastera. Jika dasar persis PPSMI itu wajar dan baik untuk bahasa dan sastera, maka tampilkan hujah dan justifikasinya secara telus, tanpa dipengaruhi oleh mana-mana parti atau individu (politik).

Sekali lagi, siapa yang mahu kita bohongi?

Wajah sastera bagaimanakah yang mahu kita tunjukkan kepada masyarakat? Wajah sastera yang dibonekakan oleh pihak tertentu? Atau sastera yang dikelolakan oleh pendirian dan tujuan?

Penulis merasakan orang sastera yang sudah berkedudukan seperti sudah lupa apakah tujuan sastera itu diwujudkan selain hanya menjadi medium hiburan semata-mata? Sastera harus berdiri sebagai pengkritik bebas dalam apa-apa juga bentuk penindasan dan ketidakadilan yang dijalankan oleh mana-mana badan penguasa, tidak kiralah badan perundangan mahupun keagamaan. Sastera harus berdiri dengan jelas dalam landasannya sendiri. Orang sastera perlu bermusyawarah dan mencari solusi yang paling muktabar. Politik dan sastera tidak pernah terpisah, namun tidak pula saling merendah dan berkomplot untuk melemahkan. Politik sudah sedia kotor, mengapa pula sastera harus berkongsi kekotoran yang sama?

Rasuah, pengubahan wang haram dan pengkhianatan sudah menjadi asas moral “politik” dunia. Tiada satu sistem politik pun yang akan terlepas daripada kekotoran ini, selagi yang memegang tampuk kuasa itu ialah manusia, maka kecenderungan untuk meraih keuntungan peribadi bukanlah hal yang asing. Namun begitu, jika mana-mana organisasi sastera yang memiliki keinginan yang sama, ingin menjadikan organisasi itu sebagai lubuk untuk mencuci wang dan mengambil “komisen”, maka tiada sebab lagi organisasi itu terus beroperasi dengan nama “sastera”.

Tiada sebab lagi untuk kita semua peduli dengan sastera jika terdapat organisasi atau badan tertentu yang kononnya memperjuangkan sastera turut terjun dalam lubang moral yang sama seperti orang politik yang acap kali kita kritik dalam karya. Memalukan!

Akhir sekali, politik dan sastera akan tetap jalan beriringan, sepertimana pujangga yang terikat dengan istana, seperti itu jugalah sastera pada hari ini. Namun begitu, jika kita terikat dengan permintaan parti politik, hal itu jauh lebih memalukan kerana sumber kertas pada zaman ini bukan seperti dahulu kala, yang harus diimport dari China dan mahal harganya. Hikayat menjadi barang persembahan untuk menjalinkan hubungan diplomatik. Oleh sebab itu, pujangga perlu terus terikat dengan istana supaya kelangsungan dan sumber penulisan sasteranya dapat terus diwariskan. Namun begitu, tiada sebab organisasi sastera perlu terikat dengan pendirian mana-mana parti pada hari ini. Kita memiliki sumber penulisan yang amat banyak. Jika hikayat-hikayat dahulu boleh ditulis secara tersirat dengan berlapis-lapis kritikan terhadap istana, sepatutnya kita jadi lebih garang daripada itu. Namun jika kita memilih menjadi hamba kepada politik dan senang dengan kekotorannya, maka tiada apa-apa yang boleh dilakukan lagi selain melihat sastera mati di tangan kita sendiri.

Mohd Shoffi Sukamin merupakan pegawai perancang bahasa di Bahagian Penyelidikan Sastera, Jabatan Dasar dan Penyelidikan Dewan Bahasa dan Pustaka.


Panrita: Penyucian di Alam Roh

Norsamila Samsudin membawa kita mengharungi perjalanan roh ala The Divine Comedy kita yang tersendiri, ditulis oleh Sasterawan Negara Arena Wati pada tahun 1993.

Buanglah segala logik realiti, tetapi fokus pada ilmu al-Quran dan janji Tuhan, kerana pengembaraan ke alam roh oleh Arena Wati ini ada menyentuh tentang apa-apa yang diceritakan juga dalam al-Quran, walaupun bentuk tulisnya sudah diubah kepada bentuk naskhah sastera naratif.

Panrita (DBP, 1993) merupakan karya Sasterawan Negara Arena Wati yang dikategorikan sebagai sebuah novel absurd. Kisah pengembaraan ke alam roh merupakan suatu bentuk penulisan fiksyen yang berani daripada Sasterawan Negara kelima ini. Pada awal prakatanya, sudah dimaklumkan bahawa novel ini hanyalah sebuah cereka yang sumber ideanya menerawang daripada punca akal yang penuh persoalan tentang alam yang tidak kelihatan, malah tidak mampu diceritakan. Jangan dipertikaikan akan logik akal, apatah lagi perkara yang berkait dengan kefahaman terhadap kesyirikan.

Watak utamanya (dikenali sebagai Omba) berada di alam roh. Alam di antara hidup dan mati atau lebih tepat, watak utama ini di bumi sedang dalam keadaan koma di sebuah hospital. Ketika hidupnya, dia merupakan seorang tuan besar. Namanya gah dan masyhur, malah dimuliakan di negaranya. Akan tetapi, di alam “jabarut”, nama yang gah yang telah dibinanya itu tiada erti lagi kecuali gelaran akronim bagi memudahkan watak ini dipanggil. Omba – Orang Model Baharu.

Perjalanan Omba di alam jabarut bersama Sukma – Saudara Kembar Manusia. Sukma sebenarnya merupakan serpihan diri Omba. Sukma sebenarnya jelas menjadi refleksi diri tentang amal dan dosa Omba ketika hidup di bumi.

Perjalanan Omba di alam jabarut atau alam transit ini boleh dianggap sebagai peluang kedua untuk watak ini melihat dirinya yang penuh dosa dan perlu digantikan anggota tubuhnya agar lebih suci. Akan tetapi, pencarian anggota tubuh baharu di alam roh yang dilaluinya sering kali menemui ujian dan kegagalan.

Kegagalan itu bukan sahaja mengajar Omba sesuatu tetapi juga kita sebagai pembaca, bahawa pencarian itu ada waktunya bukan apa-apa, sebaliknya merupakan suatu pengalaman pengajaran (yang lebih dititik beratkan) sewaktu proses pencarian itu dilalui.

Arena Wati juga membawa kita mengenali watak-watak agung yang berada di alam roh ini. Ditampilkan, mereka amat hebat (dan menempa sejarah) di bumi, tetapi apabila diteliti di alam jabarut – keji. Anggota tubuh badan mereka yang hendak diambil oleh Omba juga banyak dosanya. Watak seperti Zeus, Oedipus, Hedes, dan Hamzah Fansuri; disingkap sejarah hidup mereka oleh Arena Wati dalam bentuk fiksyen, yang dasarnya dikutip daripada mitos, sumber sejarah dan kisah benar.

Watak suci seperti Eros dan Aphrodite (daripada sumber mitos Yunani Purba) dijelmakan semula. Diceritakan yang Eros dan Aphrodite ini pasangan seniman beriman, tetamu kesayangan Saddam di Iraq. Mereka syahid ketika pihak Amerika Syarikat melancarkan sistem carpet bombing. Beginilah kreatifnya sasterawan hebat ini menyelit dan menjalinkan cebisan watak yang dikenali di dunia menjadi watak-watak garapan seni dalam naratif novel ini.

Sinis Arena Wati jelas dalam perkara yang melibatkan kuasa besar dunia. Malah, beliau turut menyindir beberapa watak pemimpin yang korup dan mengambil kesempatan ketika memegang jawatan.

Penceritaan yang diselang-selikan dengan watak-watak yang terlibat dengan sejarah dunia membuka mata dan minda pembaca untuk menyelam lebih dalam kisah mereka. Banyak lagi watak lain yang dimunculkan oleh Arena Wati, termasuklah Ibnu Sina, Harun al-Rasyid, Hay ben Yakzan (putera Ja’afar Barmaki, Perdana Menteri Baghdad), Abu Nawas, Puteri Gunung Ledang, dan beberapa watak lagi. Sejarah mereka dijelmakan semula. Watak yang memiliki karya juga, karyanya diangkat agar kita yang membaca sedar akan kewujudannya.

Di alam roh ini juga, Arena Wati menyedarkan kita bahawa setiap anggota tubuh kita ialah amanah. Setiapnya perlu dijaga dan diguna sebaik-baiknya agar tidak menyesal sebagaimana Omba. Mencari yang baharu dan sepadan memang sukar, yang akhirnya terpaksa memasang semula anggota asal.

Satu-satunya cara sebelum watak ini disedarkan daripada koma untuk peluang kedua, adalah dengan penyucian seluruh tubuh mereka. Penyucian yang dilakukan dengan zikir yang panjang, yang pelbagai. Yang memuji nama dan sifat Pencipta tanpa mengingat dunia, hatta sepicing pun.

Arena Wati juga bijak mencipta dialog yang bercerita tentang fungsi setiap anggota tubuh, yang mana jika tiada salah satu, akan menyukarkan hidup insan. Besarnya dosa setiap anggota tubuh manusia dinilai di alam mizan. Alam pertimbangan. Daripada sekecil-kecil sehingga sebesar-besar perkara.

Watak seperti Panrita Tua, Patriarch, Shih Huang Ti, dan Hamzah Fansuri pula diwujudkan sebagai watak-watak yang menyedarkan dan menginsafkan Omba dan beberapa lagi watak yang terperangkap di dunia roh. Perjalanan di alam asing ini amat panjang. Dengan pelbagai kekeliruan, kekesalan dan seribu pertanyaan. Hal ini bertujuan untuk membantu manusia insaf dan mentadbir dunia dengan akal dan iman. Bukan dengan nafsu semata-mata. Buku yang sangat baik dibaca apabila kita mampu mencerna isinya.

Norsamila Samsudin ialah penulis kelahiran Selangor yang menghasilkan novel Cantik (2019), Dia Bukan Mahsuri (2020), Maaf (2020), dan Lastik Kayu (2021). Beliau kini tinggal di Petaling Jaya, Selangor.


Mencontohi Sains dalam Membina Ekosistem Sastera yang Kalis Pandemik

Untuk mendapatkan maklumat terkini, ikuti kami melalui Telegram

Kolumnis Rem Dambul menegaskan nilai dan gerakan sains yang boleh dicontohi dalam gerakan sastera demi kelangsungan hidupnya.

Dalam tempoh dua tahun ini, segenap pelosok buana bersengkarut dengan perang jangkitan. Dunia terumbang-ambing mencari rumus penyelesaian, tetapi sehingga sekarang formula yang benar-benar sakti untuk melawan krisis COVID-19 masih samar-samar. Benar, vaksin sudah ada, tetapi kaedah terbaik mengawal tingkah laku sosial masyarakat masih belum ditemui.

Tuhan tidak mendatangkan dugaan, melainkan dengan maksud mahu mengangkat martabat kemanusiaan. Konsep kifarat bukanlah semata-mata tentang penebusan dosa. Kifarat sebenarnya suatu refleksi dan proses pertumbuhan rohani, agar kita menjadi insan yang lebih cakna dan terbuka.

Demikian juga, segala kesenangan yang mempesona bukanlah sekadar limpahan kurnia. Mungkin di sebaliknya, tersirat peringatan-peringatan yang mendalam. Setiap kali markat manusia naik setingkat, kita harus beringat bahawa Tuhan sedang menguji hamba-Nya dengan nikmat.

Meski gelombang pandemik ini telah menjungkir balik norma kebiasaan dan melambung giling kehidupan, ada banyak iktibar baharu yang membawa nilai-nilai pengajaran penting. Benar seperti kata golongan cendekia: setiap musibah yang melanda, pasti ada hikmah tersembunyi.

Dalam era kemelut libang-libu ini, sains dan diplomasi ilmu berkembang subur. Bukan sahaja berlaku gerakan dinamik dalam bidang bioteknologi, bahkan keterangkaian digital turut memecut dengan kadar luar biasa. Kedua-dua fenomena ini mengubah tradisi lama bagaimana pengetahuan dicipta dan disintesiskan ke dalam bentuk gunaan.

Namun begitu, ketangkasan proses ini tidak diterima secara positif sepenuhnya. Sebagai misalan, penemuan vaksin COVID-19 dalam tempoh kurang daripada dua tahun selepas pandemik bermula, dianggap segelintir pihak sebagai tidak munasabah. Proses dan merit pengujian atas vaksin ini menimbulkan banyak persoalan dan kecurigaan. Betulkah vaksin tersebut sudah mencapai darjah kematangan yang sepatutnya?

Ramai yang nampaknya kurang hadam tentang ekosistem sains dan tidak memahami beberapa anjakan signifikan dalam tempoh pandemik. Ya, anjakan-anjakan yang memboleh daya secara lebih pantas pemindahan sains asas (ilmu tentang virus corona) kepada aplikasi teknologi (vaksin COVID-19). Faktor ini perlu dicerna dengan kefahaman yang mendalam.

Rebakan COVID-19 berjaya merentas hampir ke segenap benua dalam tempoh yang singkat. Hingga sifatnya sebagai masalah sejagat terserlah begitu nyata. Oleh sebab itu, wabak ini menjadi krisis sepunya satu global. Justeru, usaha menanganinya juga amat bersepadu — yang merangkaikan akrab data, hasil kajian dan proses regulasi perubatan seantero dunia.

Hal ini dibantu pula oleh dua lagi faktor pemacu yang berkembang lebih awal. Pertama, aspek sains fundamental dalam bidang bioteknologi yang sudah mencapai tahap unggul sejak tiga dekad kebelakangan. Kedua, era Revolusi Perindustrian 4.0 (IR 4.0) yang secara langsung mengukuhkan jaringan digital seluruh bumi raya. Kebanyakan negara sudah mempunyai dasar IR 4.0 yang tersendiri, sebelum pandemik lagi, bagi mengolah operasi digital dalam konteks jaringan kebangsaan dan antarabangsa.

Inilah ekosistem kontemporari yang memacu pembangunan vaksin COVID-19 supaya lebih efektif dari segi tempoh masa. Keadaan ini belum pun wujud semasa vaksin-vaksin yang terdahulu dibangunkan. Jadi, tidak hairanlah jika prosesnya jauh lebih lama. Tifoid sebagai misalnya, mengambil masa selama 29 tahun (1880–1909), bermula daripada kajian sains asas sehingga vaksin tersebut boleh diberi kepada manusia buat kali pertama. Demam kuning pula 19 tahun (1918–1937), polio selama 18 tahun (1935–1953), dan demam campak lebih kurang 20 tahun (1950–1970).

Seperti kata pepatah, ringan sama dijinjing, berat sama dipikul; gunung sama didaki, lurah sama dituruni. Jika hati tidak berbalah dan hidup rukun bergotong-royong, beban yang berat akan menjadi ringan. Kerja yang panjang akan menjadi lebih singkat. Begitulah tamsilnya situasi dunia ketika era pandemik COVID-19. Ideologi politik diketepikan dan diplomasi sains yang merentas berbilang negara — diangkat ke markat teratas bagi memudah cara perkongsian kepakaran, data dan teknologi.

Ternyata krisis pandemik ini menyuburkan sains dan inovasi hingga berkembang lebih pesat dan pantas, terutama sekali bidang bioteknologi imunisasi serta kesalinghubungan digital. Persoalannya, apakah pula impak krisis sedunia ini kepada persuratan dan sektor perbukuan, khususnya bidang kesusasteraan? Adakah COVID-19 bertindak mangkin yang merancakkan aktiviti, atau selaku jeleket yang mengakrabkan para penggiat sastera atau menjadi pemacu yang menumbuhkan gagasan-gagasan baharu?

Adakah sastera memecut seperti sains, atau sebenarnya sedang mengecut? Sepintas lalu, persuratan dan sastera tidak sekalis sains teknologi dalam mendepani cabaran COVID-19. Perubahan ekosistem jaringan sosial manusia, daripada bersifat fizikal kepada maya — tidak dinafikan, agak membantutkan syiar kesusasteraan dalam pelbagai aspek. Hal ini bukan sahaja merujuk produktiviti karya, bahkan juga memberikan kesan pada aktiviti-aktiviti persuratan kreatif skala nasional, termasuk acara-acara penganugerahan.

Memang benar, terdapat peningkatan kegiatan bagi aktiviti-aktiviti sastera berbentuk lisan dan pementasan. Misalnya, acara-acara pertandingan membaca puisi moden dan tradisional yang tiba-tiba membiak gadang di platform-platform dalam talian. Begitu juga majlis-majlis wacana dan diskusi, yang semakin meriah dan semarak.

Tetapi secara umum, percambahan itu berlaku secara runcit-runcitan yang terpencil. Bagi program-program lebih signifikan, misalnya segmen anugerah peringkat negeri dan nasional, penghasilan dan penerbitan karya, serta penganjuran pesta-pesta buku — nampaknya arena kesusasteraan lebih capek daripada ekosistem sains. Komuniti sastera masih kacau-bilau mencari arah, dan meletakkan pasak rujukan baharu dalam norma yang sudah berubah.

Terlalu banyak polisi berkenaan sains teknologi dan sosioekonomi yang digubal dalam dua tahun ini, khusus untuk menangani impak pandemik. Bahkan, dalam sesetengah bidang, terdapat juga inisiatif berbentuk foresight (jangkauan masa depan) bagi meneka dengan bijak kemungkinan-kemungkinan masa hadapan. Kemudian menggunakan informasi ini bagi merancang kaedah adaptasi untuk memastikan sektor dan industri masing-masing tidak rentan kepada perubahan-perubahan dunia pada masa akan datang.

Sejauh pengamatan peribadi (mungkin juga saya salah), usaha-usaha sedemikian masih belum membudaya dalam ekosistem persuratan kreatif. Sudah adakah gerakan tersusun dalam kalangan aktivis teraju (misalnya, para pemimpin persatuan) ke arah ini? Dasar negeri dan negara yang benar-benar inklusif, selalunya tidak digerakkan bermula dari atas. Sebaliknya ia harus dipacu oleh akar umbi dengan pendekatan yang sering dicanang sebagai bottom up.

Ada banyak kajian yang menjurus kepada kesimpulan bahawa pandemik akan menjadi satu cabaran rutin yang lebih kerap dalam era-era mendatang. Justeru, semua bidang dan sektor perlu bersedia untuk mendepaninya. Dunia sastera harus proaktif dalam usaha memikirkan bentuk-bentuk karya baharu yang sifatnya lebih anjal; serta mudah mesra dengan platform digital. Terlalu taasub pada sesuatu dogma dan bersikap sangat sentimental kepada genre-genre konvensional, yang ini perlu dirobohkan. Komuniti penulis indie mungkin boleh menjadi sinar harapan, dengan idea-idea segar yang mencabar status quo tetapi sesuatu yang mesra dengan persekitaran semasa. Mengapa tidak?

Dasar-dasar perlindungan kepada karyawan, persatuan dan industri perbukuan kreatif amat wajar dibincang dan diolah secepat mungkin. Sediakan payung sebelum hujan, kerana orang yang selalu basah setiap kali musim tengkujuh melanda — ialah orang yang bebal. Ya benar, manusia tidak mungkin kalis air. Tetapi ada banyak payung dan pakaian kalis hujan, yang boleh dicari dan dibeli. Sebelum monsun datang membadai lagi.

Soalnya mudah sahaja, mahu atau tidak. Dalam zaman bencana yang bersimpang-siur, masihkah kita terlalu mengagungkan hak memilih daripada nilai survival (kemandirian)?

Rem Dambul atau nama sebenarnya Ramzah Dambul (Dr.) ialah seorang sarjana bidang sains atmosfera; yang gemar berpuisi, melukis dan berfantasi. Dalam dunia utopia, dia seekor murai sastera yang selalu berkicau di perbatasan sains. Antara karya bukunya termasuklah kumpulan puisi Alien Menchari Chinta (ITBM, 2012; Pemenang Hadiah Sastera Perdana Malaysia 2012/2013), Deja Vu Cinta Pencari Katarsis (ITBM, 2014), Dari Cinta kepada Cinta (ITBM, 2015), dan memoir perjalanan Bukan Travelog Haji di Bumi Anbia (Studio Anai Anai, 2017).


Pelajar ASWARA Membicarakan Drama Pentas Anwar Ridhwan

Untuk mendapatkan maklumat terkini, ikuti kami melalui Telegram

Sasterawan Negara (SN) Dato’ Dr. Mohd Anwar Rethwan (Anwar Ridhwan) merupakan penulis yang dikenali mempunyai kuasa kepengarangan yang tinggi. Karyanya mempunyai gaya naratif simbolisme yang menyulam pemikiran kompleks dan tidak gentar menyentuh tentang kuasa, politik, ideologi, pembunuhan, isu masyarakat, dan isu global. Hal ini menjadikan karya sastera beliau menarik untuk dikaji dan dikupas.

Pada hari Jumaat, 21 Januari 2022, Fakulti Penulisan Kreatif dan Filem, Akademi Seni Budaya dan Warisan Kebangsaan (ASWARA) telah menganjurkan Seminar Cereka Drama Pentas Karya SN Dato’ Dr. Anwar Rethwan. Dalam seminar ini, sesi Bicara Drama Pentas Karya SN Anwar Ridhwan disiarkan secara langsung menerusi laman Facebook ASWARA. Sesi Bicara Drama Pentas ini merupakan salah satu kursus wajib pelajar tahun akhir Fakulti Penulisan Kreatif dan Filem bagi membentangkan kertas kerja mereka dan dinilai oleh panel terpilih.

Ahli panel kali ini terdiri daripada Zakaria Ariffin (penulis skrip, pelakon dan pengarah teater, bekas pensyarah ASWARA), Syed Mohd Zakir Syed Othman (penulis dan pemenang SEA Write Award), dan Fasyali Fadzly Saipul Bahari (Dekan Fakulti Teater). Seminar ini dimudah cara oleh Puan Roziah Adama.

Tiga naskhah teater yang dipilih sebagai kajian oleh tiga kumpulan pelajar tahun akhir ialah Orang-orang Kecil (DBP, 1990), Yang Menjelma dan Menghilang (DBP, 1992) dan Rumah Septuagenarian: Kumpulan 7 Drama Pentas (Nusa Centre, 2021).

“Cara Watak ‘Orang-orang Kecil’ Dikembangkan Melalui Petanda dalam Teks” merupakan kajian Nurarifah Fatema Khairulsani, Rabiatul Adawiyah Shamsul Kamar dan Aliff Haiwal Roslan yang memilih tiga daripada 13 petanda teater Tadeusz Kowzan, iaitu dialog dan arahan pentas (gesture and movement). Fokus kajian adalah kepada tiga watak, iaitu Doktor, Peguam dan Mereka. Watak-watak tersebut menyimpulkan arahan pentas dan dialog sebagai medium untuk mengembangkan perwatakan watak. Watak yang konsisten ialah watak yang diingati, dan watak yang diingati bukan sahaja melalui kostum dan pergerakan yang besar. Kumpulan ini dinilai oleh Zakaria Ariffin.

Siti Nurul Hayani Bahanudin, Nik Nur Athirah Mohd Hasmazi, dan Ain Hidayah Ahmad Bohari meneruskan pembentangan dengan “Pemikiran Anwar Ridhwan dalam Drama ‘Yang Menjelma dan Menghilang’”. Tiga pemikiran yang dianalisis ialah pemikiran politik, Islamik dan kreatif. Pengarang menyerlahkan pemikirannya melalui plot, kompleksiti watak dan simbol-simbol tertentu melalui pengalaman yang mengalirkan bakat dan memberi keupayaan kepada penulis untuk menghasilkan karya yang matang dan berkesan. S.M. Zakir yang merupakan panel penilai menyatakan, naskhah ini kompleks untuk dikaji malah para sarjana dan penggiat industri kreatif mengalami kesukaran menangani skrip dengan jelas.

Seminar diteruskan dengan pembentangan terakhir dengan tajuk “Kecelaruan Masyarakat dalam Kumpulan Drama Rumah Septuagenarian” yang dibarisi oleh Naim Abd Aziz, Norrazila Idris dan Hafiz Fardillah Mohd Rosli. Drama-drama yang dipilih ialah “Mentee Politik”, “Rumah Septuagenarian” dan “Concipies”. Setiap drama ini mempunyai kecelaruan diri akibat tekanan dan pengalaman watak masing-masing menerusi kupasan dalam “Kecelaruan Masyarakat dalam Drama ‘Concipies’”, “Masyarakat Warga Emas dalam ‘Rumah Spetuagenarian’” dan “Masyarakat Rasuah dalam Drama ‘Mentee Politik’”. Pembentang juga menyatakan pengarang cuba memberitahu bagaimana penyair dan sasterawan boleh berfungsi untuk berjuang dalam zamannya, seperti dalam drama “Mentee Politik”. Kumpulan ini dinilai oleh Fasyali Fadzly.

Bagi menutup sesi, para penilai menyatakan kualiti pelajar mencapai standard yang baik, berupaya mengkaji naskhah yang sukar, dan turut menekankan kepentingan memahami konteks dengan lebih baik apabila mendalami naskhah.


Pengarang Malaysia Juarai Epigram Books Fiction Prize

Singapura – Pengarang kelahiran Malaysia, Karina Robles Bahrin memenangi The Epigram Books Fiction Prize menerusi karyanya, The Accidental Malay.

Kemenangan ini merupakan kemenangan kali kedua untuk pengarang Malaysia. Sebelum ini, hadiah yang sama pernah dimenangi oleh Joshua Kam pada tahun 2020 menerusi karyanya, How The Man in Green Saved Pahang, and Possibly the World.

Karina menerima RM78 ribu dalam siri ketujuh pertandingan itu yang terbuka kepada naskhah berbahasa Inggeris yang belum pernah diterbitkan.

The Epigram Books Fiction Prize yang dimulakan pada tahun 2015 awalnya untuk mempromosikan penulisan kreatif pengarang kontemporari Singapura. Walau bagaimanapun, sayembara ini dibuka kepada pengarang dari Asia Tenggara bermula tahun 2020.

Kemenangan Karina diumumkan secara dalam talian menerusi Facebook dan YouTube.

The Accidental Malay dimulakan pada bulan Mac 2020 ketika Malaysia dalam fasa Perintah Kawalan Pergerakan. Naskhah itu mengisahkan Jasmine Leong yang bercita-cita menjadi eksekutif chef di sebuah syarikat yang dimiliki oleh keluarga Leong. Namun begitu, Jasmine mula resah selepas mendapati beliau berketurunan Melayu daripada sebelah ibunya. Hal ini menyebabkan dia bimbang cita-citanya tidak kesampaian.

Naskhah ini berlatarbelakangkan Malaysia dengan membawa isu mengenai polisi negara yang penuh perkauman tetapi wataknya tidak mahu menyerah diri kepada sejarah identiti yang membentuk dirinya.

Pertandingan itu menampilkan Profesor Shirlet Chew dari Universiti Teknologi Nanyang sebagai panel selain pengarang dan pemilik Buku Fixi, Amir Muhammad; Pengarah juga Pengasas Institut Teater Singapura, T Sasitharan; Presiden Association of Women for Action and Research Margaret Thomas; dan penerbit dari Epigram Books, Edmund Wee.


Mahasiswa MSU Tingkatkan Penguasaan Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 196 orang mahasiswa Management & Science University (MSU) yang terdiri daripada pelbagai bangsa dan latar belakang pendidikan telah mengadakan lawatan sambil belajar ke Dewan Bahasa dan Pustaka (DBP). Lawatan yang diketuai oleh dua orang pensyarah, iaitu Dr. Siti Rabiatul Adawiah Jaffar dan Cik Maliati Mohamad ini bertujuan untuk memberikan pendedahan kepada mahasiswa tentang fungsi dan peranan DBP dalam memartabatkan bahasa Melayu sebagai bahasa kebangsaan, di samping mengetahui tentang pembentukan kata, istilah dan proses penerbitan buku dan majalah DBP.

Dr. Siti Rabiatul Adawiah Jaffar menjelaskan bahawa kebanyakan mahasiswa yang mengikuti lawatan ini terdiri daripada pelbagai kursus. Ada yang mengambil subjek Bahasa Kebangsaan dan ada juga dari Kelab Bahasa Melayu MSU. Menurutnya lagi, baru-baru ini terdapat pelajar yang telah berjaya menghasilkan kamus digital dialek bahasa Melayu untuk subjek kursus mereka.

Hal ini menunjukkan perkembangan positif bahasa Melayu dalam kalangan mahasiswa MSU. Oleh itu, bagi mendapatkan maklumat tentang bahasa Melayu dengan lebih mudah, tepat dan betul, mahasiswa telah diperkenalkan dengan laman web yang sering digunakan oleh masyarakat umum untuk mendapatkan rujukan dan panduan tentang bahasa Melayu, iaitu Pusat Rujukan Persuratan Melayu (PRPM), Khidmat Nasihat DBP (KNDBP), dan JendelaDBP.

Sesi lawatan dimulakan dengan taklimat dari Bahagian Perkamusan, yang memfokuskan sejarah penerbitan kamus dan pembentukan kata. Yang menariknya, taklimat ini turut diselangselikan dengan aktiviti kuiz dan ejaan. Semasa aktiviti roda kata, kebanyakan mahasiswa dapat menjawab soalan yang diberikan. Hal ini menunjukkan bahawa pengetahuan bahasa Melayu mahasiswa berada pada tahap yang baik dan boleh dibanggakan.

Melalui Bahagian Peristilahan dan Leksikologi pula, mahasiswa telah diberikan pengetahuan tentang pembentukan istilah yang dikeluarkan oleh DBP. Mahasiswa juga telah diberikan beberapa contoh istilah semasa yang dikeluarkan dalam pelbagai bidang. Kebanyakan daripada mereka teruja dengan padanan istilah yang diberikan bagi perkataan tersebut.

Sementara itu, penerbitan buku, majalah dan jurnal merupakan antara penerbitan utama di DBP. Oleh itu, melalui Bahagian Buku Umum, mahasiswa MSU telah diberikan maklumat tentang proses penerbitan dan penyuntingan buku. Mahasiswa MSU daripada pelbagai bidang pengajian seperti Perakaunan, Perniagaan, Psikologi, Pereka Bentuk, Sains Kesihatan, dan Undang-undang, telah diberi pendedahan dan peluang untuk menerbitkan buku di DBP bagi menambah dan memperkaya koleksi penerbitan buku DBP.

Melalui Akademi DBP pula, mahasiswa telah didedahkan dengan fungsi dan peranan Akademi untuk mengembangkan bahasa Melayu dengan menawarkan kursus penataran bahasa, sastera dan penerbitan pada peringkat serantau dan antarabangsa. Mahasiswa turut diberikan pendedahan kepada kursus Pusat Pembangunan Keilmuan dan Kemahiran Akademi DBP kerana sijil yang dikeluarkan itu diiktiraf oleh Jabatan Pembangunan Kemahiran, Kementerian Sumber Manusia.

Selain itu, taklimat dari Bahagian Majalah pula memfokuskan penerbitan bercetak majalah dan jurnal, serta sohor kini yang boleh dicapai melalui laman web JendelaDBP. Berdasarkan 11 majalah bercetak, lapan daripadanya diterbikan dalam bentuk e-majalah yang mengandungi ruangan berita dan artikel. Dalam usaha untuk mempelbagaikan kandungan sohor kini e-majalah, mahasiswa juga digalakkan untuk menghantar karya dalam bentuk puisi, cerpen, artikel dan berita.

Sebelum berangkat pulang, mahasiswa dibawa ke Anjung DBP, iaitu kedai buku DBP untuk melihat produk penerbitan buku dalam pelbagai bidang. Selain itu, mereka turut dimaklumkan tentang Ujana DBP yang menawarkan khidmat jualan dan pameran buku di lokasi program atau aktiviti.

Program ini diharapkan dapat menjalinkan kerjasama yang erat antara DBP dengan MSU untuk melaksanakan program atau kegiatan bahasa, sastera dan penerbitan pada masa akan datang. Program seumpama ini juga merupakan antara inisiatif DBP untuk mendekati golongan remaja bagi bersama-sama memartabatkan bahasa Melayu sebagai bahasa kebangsaan negara.


Pendedahan Konsep dan Elemen Penilaian Forum Remaja kepada Guru Pembimbing

Kuching – Program Pemerkasaan Forum Remaja telah dilaksanakan dengan jayanya di Bilik Wacana, Dewan Bahasa dan Pustaka (DBP) Cawangan Sarawak, iaitu yang dianjurkan oleh Unit Pengembangan Bahasa dan Sastera, DBP Cawangan Sarawak dengan kerjasama Kerajaan Negeri Sarawak dan Pejabat Pendidikan Daerah Kuching. Pembimbing program pula terdiri daripada para pegawai dari DBP Cawangan Sarawak.

Program yang bersifat bimbingan ini bertujuan untuk memberikan pendedahan kepada para guru pembimbing berkaitan dengan konsep dan elemen penilaian Forum Remaja dan berjaya menghimpunkan para guru dari sekolah-sekolah menengah di Kuching.

Program ini merupakan rentetan daripada pelaksanaan Pertandingan Forum Remaja Piala Pusingan Tuan Yang Terutama Yang di-Pertua Negeri Sarawak yang telah menginjak usia 32 tahun penganjurannya sebagai usaha untuk meningkatkan mutu pasukan forum remaja agar Sarawak dapat melahirkan pasukan yang lebih mantap di pertandingan peringkat kebangsaan.

Dalam program tersebut, para peserta diberi bimbingan dan perkongsian berkaitan dengan tajuk Pengenalan Forum, Bahasa, Penyampaian dan Pengendalian Forum. Sesi bimbingan pula dimulakan oleh Encik Muhammad Haziq Zakaria, Perancang Bahasa di Unit Pembinaan Bakat dan Kepakaran yang memberikan pengenalan tentang Forum Remaja, kaedah memilih isi utama serta isi sampingan sebelum dihuraikan dalam hujahan oleh ahli panel.

Selepasa itu, program diteruskan lagi dengan penerangan yang berkaitan dengan aspek bahasa yang diambil kira dalam pemarkahan Forum Remaja anjuran DBP. Aspek yang dibincangkan itu merangkumi sebutan, tatabahasa, diksi dan tautan idea dan telah disampaikan oleh Puan Askhairunisa Alwi, Perancang Bahasa dari Unit Promosi dan Pengiktirafan.

Sesi yang terakhir merupakan sesi perkongsian tentang pengendalian forum oleh Puan Intan Nur-Izzati Shabri, Penolong Perancang Bahasa dari Unit Pembinaan Bakat dan Kepakaran. Yang turut disentuh dalam penerangannya ialah aspek nada dan intonasi semasa berforum serta gaya penyampaian pengerusi sesi dan ahli panel yang akan dinilai oleh para hakim.

Semasa program berlangsung, para guru memberikan respons yang sangat baik dan memberikan beberapa cadangan bagi meningkatkan mutu ahli pasukan forum dari Sarawak. Rakaman video Forum Remaja 2022 turut ditayangkan kepada para guru untuk diulas dari sudut kelebihan dan kekurangan yang dapat dikenal pasti daripada pasukan tersebut.

Tanpa meminggirkan bahagian lain di Sarawak, Program Pemerkasaan Forum Remaja sebelum ini telah berjaya dilaksanakan dan mendapat sambutan yang menggalakkan di Bahagian Miri dan Limbang. Program yang serupa juga pernah dijalankan dan melibatkan para guru pembimbing Forum Remaja di sekolah-sekolah menengah sekitar Bintulu.

Program pada hari ini diakhiri dengan sesi bergambar dan penyampaian sijil oleh Timbalan Pengarah Unit Pengembangan Bahasa dan Sastera, DBP Cawangan Sarawak, Encik Ja’afar Haji Hamdan. Beliau juga menyatakan harapannya agar semua guru yang menghadiri program pada hari ini dapat melatih pelajar dengan lebih baik bagi menyertai Pertandingan Forum Remaja Peringkat Negeri Sarawak pada tahun hadapan.


Ayat yang Gramatis

Untuk mendapatkan maklumat terkini, ikuti kami melalui Telegram

1. Barang-barang buatan negara kita setanding barang-barang yang diimport.

2. Guru-guru diminta untuk memastikan supaya murid-murid tiada masalah di

3. Murid di sekolah itu teramat pandai sekali.


Fasih Berbahasa Melayu Tanggungjawab Setiap Rakyat Malaysia

Kuala Lumpur – “Bahasa Jiwa Bangsa” bukan hanya slogan semata-mata tetapi merupakan satu ikrar bagi seluruh rakyat Malaysia untuk taat berbahasa kebangsaan kerana bahasa adalah identiti bangsa Malaysia. Sehubungan dengan itu, “Rancangan Tutur Kita 2022: Manis Muka Molek Bicara” anjuran Bahagian Pengembangan Bahasa Kebangsaan Pelbagai Kaum, Jabatan Pengembangan Bahasa dan Sastera, Dewan Bahasa Pustaka (DBP) telah menampilkan seorang panel berbangsa Cina yang cukup terkenal dengan kemahirannya menguasai tiga bahasa, iaitu Encik Cheah Jin Seng yang juga seorang pengacara. Rancangan ini pula dikendalikan oleh Encik Azimin Daud (moderator) yang merupakan Perancang Bahasa di DBP.

Menurut Encik Cheah Jin Seng, sebagai seorang rakyat Malaysia, menjadi seorang yang fasih berbahasa Melayu bukanlah satu pilihan tetapi menjadi suatu kewajiban. Hal ini demikian kerana bahasa kebangsaan merupakan identiti bangsa Malaysia. Pada masa yang sama, penguasaan bahasa lain tidak diketepikan. Beliau juga menegaskan bahawa fasih berbahasa kebangsaan perlu dijadikan keutamaan kerana bahasa ialah alat komunikasi setiap rakyat di negara ini.

Beliau turut mengakui akan cabaran dan rintangan yang dihadapi yang berkaitan dengan isu penguasaan bahasa kebangsaan. Beliau kecewa kerana masih ada sebilangan rakyat Malaysia yang tidak fasih berbahasa dan tidak memahami bahasa kebangsaan.

Kalau anda tidak faham bahasa kebangsaan, bagaimanakah anda boleh mendapatkan informasi yang tepat dan sahih daripada saluran-saluran rasmi?.

Bagi beliau, individu yang ingin fasih berbahasa Melayu tidak boleh berasa takut untuk bertutur di hadapan khayalak. Latihan yang konsisten akan membantu seseorang itu fasih berbahasa.

Cakap sahaja. Kawan-kawan Melayu saya tidak pernah mentertawakan saya semasa saya tersilap dalam pengucapan malahan mereka memberikan panduan.

Beliau turut menyatakan harapannya agar masyarakat Malaysia mengutamakan penguasaan berbahasa kebangsaan. Contohilah rakyat negara Indonesia dan Thailand yang mengamalkan bahasa kebangsaan untuk berkomunikasi.